text:
वि दे ह विदेह Videha বিদেহ http://www.videha.co.in विदेह प्रथम मैथिली पाक्षिक ई पत्रिका Videha Ist Maithili Fortnightly e Magazine विदेह प्रथम मैथिली पाक्षिक ई पत्रिका नव अंक देखबाक लेल पृष्ठ सभकेँ रिफ्रेश कए देखू।
रबीन्द्र नारायण मिश्र- तीनटा आलेख, दूटा लघुकथा आ उपन्यास नमस्तस्यै (आगाँ)
रबीन्द्र नारायण मिश्र
रबीन्द्र नारायण मिश्रक
तीनिटा आलेख
संपत्ति हस्तांतरण
संपत्ति हस्तांतरणअधिनियम, 1882 १ जुलाइ १८८२सँ लागू भेल।संपत्ति हस्तांतरण अधिनियम स्वैच्छिक हस्तांतरण-बिक्री, बन्हक (भरना), उपहार, अदला- बदली, चार्जपर लागू होइत अछि।विरासात, दिवालिआपन, जव्ती, न्यायलयक आदेशक अनुपालन हेतु,, वा इक्षा पत्र द्वारा कानूनक अनुपालनक हेतु कएल गेल संपत्तिक हस्तान्तरणपरसंपत्ति हस्तांतरण अधिनियमलागू नहि होइत अछि।
क्यो अपन संपत्ति किएक बेचैत अछि? पैसाक प्रयोजन भेला पर-जगजाहिर जबाब अछि।बेचएबलाकेँ उचित पैसा भेटि जाइक आओर किननाहरकेँ सही सलामत संपत्ति जेना जमीन, मकान, फ्लैट, भेटिजाइक जाहिपर किननाहर निर्वाध रूपसँ मालिकाना हक प्राप्त कए सकए, ओकर स्वेक्षा एवम् कानून सम्मत तरीकासँ ओकर ऊपभोग कए सकए।एहन नहि होइक जे कीननाहर सभटा पैसा दए दैक मुदा कीनल गेल संपत्तिपर क्यो आन अपन हक लए ठाढ भए जाइक, किंबा बलपूर्बक ओहि संपत्तिपर कव्जा बनओने रहए।कएबेर एहनो होइत अछिजे एकहिटा संपत्ति कैगोटाक हाथे बेचि देल गेल हो किंवा ओहि संपत्तिपर बैंक वा कोनो आओर व्यक्तिक कर्जा होइक आओर ओहि तरे ओ संपत्ति बन्हक पड़ल हो।ताहि हेतु ई आवश्यक अछि जे कोनो संपत्ति कीनबासँ पूर्व क्रेता उचित पूछताछ कए सुनिश्चित कए लेथिजे ओहि संपत्तिपर कोनो लफड़ातँ नहि अछि।
संपत्तिक हस्तान्तरणक समयमूलतः निम्नलिखित बातक ध्यान राखब जरूरी थिकः
१.बेचनाहरकेँ ओहि संपत्तिपर पूर्ण कानूनी अधिकार हेबाक चाही, ताहि हेतु ओकरासँ संपत्तिक मूल दस्ताबेजक मांग जरूर करबाक चाही, मात्र फोटोकाँपी देखिकए सौदा नहि तय कए लेबाक चाही।
२.सब-रजिष्ट्रारक कार्यालयसँ एहि बातक पक्काजानकारी लेबाक चाहीजे ओ संपत्ति भरना/बन्हकतँ नहि अछि।
३.सब-रजिष्ट्रारक कार्यालयसँ एहि बातक एहि बातक जानकारी सेहो लेबाक चाहीजे ओ संपत्ति कहीं पहिने ककरो हाथे बेचि देल गेल तँ नहि अछि?
४.एहि बातक जानकारी लेबाक चाहीजे बेचनाहर ओहि संपत्तिकेँ कतएसँआ केना प्राप्त केलक, ताहि दस्ताबेजकेँ देखि कए सुनिश्चित करबाक चाही जे बेचनाहर सही आदमीसँ ओ संपत्ति कीनने अछि, माने जे जकरासँ ओ ओहि संपत्तिकेँ कीनलक तकर ओकरा बेचबाक पूर्ण अधिकार रहैक कि नहि, अन्यथा काल्हि भेने क्यो सामने आबि कए कहि सकैत अछिजे ओहि संपत्तिमे हमरो हिस्सा छल, तकरा क्यो आन कोना बेचि देलक? एहन नहि हो जे पैसा खर्चो केलाक बाद लफड़ा भए जाए।
कोनो संपत्ति कीनबासँ पहिने की करबाक चाही?
१. पहिने ई पता करी जे ओ संपत्ति बेचनहारकेँ कतएसँ प्राप्त भेल? की ओ ओकरा कानून एवम् दस्ताबेजकअनुसार अधिकार प्राप्त व्यक्तिसँ कीनने अछि? ताहि हेतु विक्रयक अनुवंधक बजाप्ता निवंधन (सेल डीडक निबंधन) भेल अछि कि नहि? तकर प्रमाणस्वरूप दस्ताबेज देखल जाए।
२. बेचनहारकओहि संपत्तिपर कव्जा अछि के नहि?
३. ओहि संपत्तिकेँ बन्हक राखि कर्ज तँ नहि लेल गेल अछि, जँ लेल गेल अछि तँ कर्जक आपसी भेल कि नहि,
४. संपत्तिक उपर कोनो टैक्सबाँकी तँ नहि अछि?
५. जौं संपत्ति स्वअर्जित नहि अछि तँ ओहिमे आनो लोकक हिस्सा छैक कि बेचनहारएसगरे ओकर हकदार अछि,
६. संपत्तिक दाखिल खारिज बेचनिहारक नामे अछि कि नहि,
७. संपत्तिक वास्तविक नापीक अनुसार ओकर रकबा दस्तावेजमे देल गेल विवरणसँ मेल खाइत अछि कि नहि?
संपत्ति बेचनिहारक ओहि संपत्तिपर अधिकार सुनिश्चित कएलेलाक बाद कीननाहर एवम् बेचनिहार आपसमे एकटा सहमति पत्र पर हस्ताक्षर करताह।ओहिमे क्रय विक्रयक सभटा शर्त लिखल जाएत, जेना संपत्तिक मूल्य, भूगतानक शर्त।उचित मूल्यक स्टांप पत्रपरसहमति पत्र पर बेचनाहर किननाहरक अतिरिक्त दूटा गवाहक हस्ताक्षर होएब जरूरी थिक।
कोनो संपत्तिक हस्तान्तरण हेतु निवंधनसँ पूर्व ओहि राज्यमे लागू कानूनक तहत सटांप पेपर लेब आवश्यकथिक।आइ-काल्हि स्टांप पेपर आनलाइन भेटि जाइत अछि।ताहि हेतु आनलाइन भूगतान कए ओकरजानकारी आनलाइन स्टांप पेपर विक्रेताकेँ देब जरूरी थिक। पेमेंटक सूचना प्राप्त होइते ओहि सुविधाकेन्द्र द्वारा स्टांप पेपरकेँ आनलाइन निकालिलेल जाइत अछि।एहि तरहे आसानीसँ भारी मूल्यक स्टांप पेपरकेँ प्राप्त कएल जा सकैत अछि।
स्टांप ड्युटीक गणना हेतु बेचल जा रहल संपत्तिक सर्किल रेटक आधार पर कएल जाइत अछि।जौं जमीनपर मकान सेहो बनल अछि तँ ओकर अलग-अलग गणना कएल जाइत अछि। विक्रय मूल्य, सरकारी सर्किल रेटदुनूमे जे ज्यादा होएत ताहि हिसाबसँ स्टांप ड्युटी लागत। तकर अलाबा निवंधन शुल्क सेहो अलगसँ देबए पड़ैत अछि।जौं सर्किल रेटक हिसाबसँ उचित स्टांप ड्युटी नहि देल जाइत अछितँ निवंधन खारिज भए सकैत अछि।
मुख्तारनामा(power of attorney) :
मुख्तारनामा/वकालतनामा (पावर आफ अटर्नी)क आधारपर कएल गेल संपत्तिक हस्तानान्तरण :
माननीय उच्चतम न्यायलय सूरज लैम्प एवम् इन्डस्ट्रीज बनाम हरियाणा सरकार एवम् अन्यक मामलामे निर्णय देलक अछि जे मुख्तारनामा (पावर आफ अटर्नी)क आधारपर संपत्तिक हस्तानान्तरण गैरकानूनी थिक।मुख्तारनामा (पावर आफ अटर्नी) मूलतः निकट सम्बन्धीजेना पिता, पुत्र, पत्नी वा खास मित्रक पक्षमे एहि हेतु कएल जा सकैत अछिजे संपत्तिकमालिक कोनो खास वजहसँ ओहि संपत्तिकक्रय विक्रयक निवंधनमेउपस्थित नहि भए सकैत अछि, (जेना कि क्यो विदेशमे हो )
(R.V. Raveendran, A.K. Patnaik, H.L. Gokhale IN THE SUPREME COURT OF INDIA CIVIL APPELLATE JURISDICTION SPECIAL LEAVE PETITION (C) NO.13917 OF 2009)
निवंधनक समय कीननाहर, बेचनाहरक अलाबा दूटा गवाहक उपस्थिति जरूरी अछि। ओहि गबाहक हस्ताक्षरकबाला (सेल डीड) पर जरूरी थिक। संपत्तिक क्रय विक्रयक निवंधनक समयमे कोनो कारणसँ बेचनिहार किंवा कीननाहर स्वयं उपस्थित नहि भए सकैत अछि तँ कोनो सम्बन्धी वा मित्रकेँ उचित मुख्तारनामा(power of attorney) दए ई काज करावोल जा सकैत अछि।
जौं विक्रय मूल्य पचास लाखसँ बेसी अछि तँ कीननाहरक ई कर्तव्य अछि जे विक्रय मूल्यक एक प्रतिशत काटि कए उचित चालान प्रपत्र द्वारा आयकर विभागमे आनलाइन वा बैकमे जमा कए देथि अन्यथा ओ आयकर विभागक चपेटमे आबिसकैत छथि। एहि तरहेँ काटल गेल टाका आयकर विभाग द्वारा आयकर रिटर्न भरलापर कुल देय आयकरमे मिन्हा कए देल जाइत अछि।
सेल डीडक मसौदा :
सेल डीडक मसौदा तैयार करबामे प्रचुर सावधानी राखब जरूरी थिक। ओहिमे संपत्तिक चौहद्दी, रकबा, खाता नंबर, खेसरा नंबर, सहित ओकर पूर्बक मालिकक वर्णन हेबाक चाही।विक्रयमूल्य सहित वेचनिहार एवम् कीननाहरक विवरण हेबाक चाही।बेचनिहार द्वारा स्पष्ट घोषणा हेबाक चाही जे ओ ओहि संपत्तिक पूर्ण मालिक अछि, जे ओहि पर कोनो आन व्यक्तिक अधिकार नहि अछि, जे कोनो तरहक कानूनी विवाद ओहि संपत्तिपर नहि अछि, जे ओ संपत्तिपर कोनो कर्ज नहि बाँकी अछि, आदि, आदि। सेलडीडमे इहो लिखल जेबाक चाही जे ओ संपत्ति बेचनिहारक स्वअर्जित अछि, जौं से नहि अछि आओर ओ संपत्ति संयुक्त परिवारक पुस्तैनीसंपत्तिक हिस्सा अछि तखन ओकरा दियादी बटबाराकसंगे ई प्रमाण देबाक चाही जे ओ संपत्ति ओकरे हिस्साक अछि आओर ओहिपर कोनो आन पटिदारक हक नहि छैक।जौं ओहिमे आनो पटिदारक हिस्सा सामिल छैक, तखन ओहि संपत्तिक विक्रय पत्र (सेल डीड) पर सभ पटिदारक दस्तखत जरूरी अछि आन्यथा भविष्यमे ओहिपर कानूनी झंझटि भए सकैत अछि।सेलडीड (विक्रय पत्र)क निवंधनक बाद कीननाहर द्वारा बेचनिहारकेँ विक्रय मूल्यक पूरा भूगतानक बादेसेलडीड (विक्रय पत्र) कीननाहरकेँ देलजाइत अछि।
जमीन-मकानक क्रय विक्रय सामान्यतः कमे काल होइत अछि जाहिमे जीवन भरिक कमाओल धन लागि जाइत अछि। तेँ जरूरी अछि जे ई काज पूर्ण सावधानीक संगे कएल जाए। कागज-पत्तर ठीकसँ बनाओल जाए आ कीनल संपत्तिक कव्जा ठीकसँ लेल जाए जाहिसँ बादमे कोनो प्रकारक झंझटिमे नहि पड़ी।q
क्रान्तिदूत : कबीरदास
ओहि युगमे जखन धार्मिक कट्टरवाद चर्मोत्कर्षपर छल, जखनकि जाति-पातिक भेदबाव समाजक मान्यता प्राप्त केनहि छल संगहि समस्त विधि-विधानकेँ प्राभावित केने छल, कबीर दास एकहिबेर विद्रोहक विगुल बजा देलाह! ओहि युगमे जखन उच्च जातिक लोकक संपूर्ण समाज पर वर्चस्व छलैक, जखन धार्मिक, सामाजिक एवम् आर्थिक शक्ति पूर्णतः किछु व्यक्तिक हाथमे सिमटल छल, -कबीरदास बाजि उठलाहः
एक बूंद एक मल-मूतर, एक चाम एक गूदा।
एक जातिसे सव उपना, कौन वाभन कौन सूदा।।
व्यक्ति-व्यक्तिमे भेदभाव करब कबीरदासकेँ एकदम पसिन नहि छलनि। एहि दृष्टिसँदेखल जाए तँ ओ भक्तिकालक महान साम्यवादीछलाह।मानव-मानवमे विभेद उतपन्न करएबला धर्म, अन्धविश्वास वो वाह्य आडंवरक प्रति जतेक कठोर रुखिकबीरदास अपनओलनि ततेक किओ नहि अपना सकल।हुनकर कहब छलनि जे मानव मात्र एकहि ईश्वरक अंशअछि। प्रकृति सभकेँ एकरंग वनओने अछि, सभक सोनित एकहि रंग अछि, तखन ई विभेद किएक?
एकै पवन एक ही पानी, करी रसोई न्यारी जानी।
माटी सूँ माटी लै पोती, लागी कहौ कहाँ धूँ छोती।।
कबीरदासकेँ जाति विभेद एक्कोरत्ती पसिन नहि छलनि।जन्मभरि ओ पाखंड, सामाजिक अन्याय, जातीय विद्वेष, एवम् आर्थिक शोषणक विरोधमे लड़ैत रहलाह।वाभन, शुद्रक कथे कोन ओ तँ हिन्दू, मुसलमानक विभेदकेँ सेहो स्वीकार नहि करैत छलाह।
जौं तूँ वाभन वभनी जाया, तौ आन बाट है क्यो नहि आया।
जौं तूँ तुरक तुरकनी जाया, तौ भीतर खतना क्यो न कराया।।
कबीरदास उपदेशकवा पुजारी नहि छलाह।जीविकाक हेतु वो जुल्हाक धंधा करैत छलाह, जकरा सामाजिक धरातलपर पैघ काज नहि मानल जाइत छलैक।स्वयं कपड़ा बूनब एवम् दोसर हेतु मजूरीकए कपड़ा बूनबामे अन्तर छैक।कबीरदास कोनो मालिकक काज नहि करैत छलाह।ओ गृह उद्योगक स्वाभिमानक रक्षा करैत पेट भरैत छलाह।ओ अपन व्यवसायमे ततेक रमि गेल छलाह जे हुनक काव्यमे सदति ओही प्रकारक वस्तुसभक वर्णन अछि।एवम् प्रकारेण व्वसायजनित प्रतिष्ठाक सेहो हुनका कोनो परवाह नहि छलनि।
ओ सगर्व कहलाहः
जाति जुलाहा मति को धीर, हरषि-हरषि गुण रमै कबीर।
मेरे राम की अभै पद नगरी, कहे कबीर जुलाहा।
तू वाभन मैं कासी का जुलाहा।।
कबीर दास मौलिक विचारक छलाह।धर्मक वास्तविक तात्पर्यकेँ ओ बुझलाह आओर साधारण जनता धरि ओकरेभाषामे तकरा रखलाह।ताहि हेतु हुनका कोनो दुर्गति वाँकी नहि रहलनि।प्राणोक रक्षा कठिन भए गेलनि।परंतु ओ निर्भयतापूर्वक अपन विचारपर अडिग रहलाह। तत्कालीन समाजक किछुशक्तिशाली लोक कबीरदासक प्रवल विरोध कएलक। तेँ कबीरदासकेँ कहए पड़लनिः
कबिरा खड़ा बजारमे, लिआ लकुटि हाथ।
जो घर जारे आपना, धरै हमारे साथ।।
तमाम विरोधक बाबजूद कबीरदास रूकलाह नहि, अपन विचार लए कए आगू बढ़ैत रहलाह एवम् समयक कसौटीपर सही उतरलाह।
भक्त कबीरक ई अनुभव छलनि जे शास्त्र मर्यादाक संग संप्रदाय निष्ठा जुड़ल होइत अछि।शास्त्र एवम् संप्रदायक सीमानमे रहि कए मानव मात्रक हेतु भक्तिक सर्वसुलभ पथ प्रस्तुत नहि कएल जा सकैत अछि।भक्तिपथक दूटा महान अवरोधथिक-शास्त्र एवम् संप्रदाय जे भक्ति भावनाकेँ सरल सहज रहए नहि दैत अछि।कबीर सहजमे आस्था रखैत छलाह। हुनक लगाव कोनो प्रकारकरुढ़ि एवम् अन्ध मर्यादासँ नहि छलनि।अनुभवकक तराजूपर तथ्य एवम् सत्यकेँ परखि कए ग्रहण त्याग करब हुनकर जीवनक्रम छलनि। धार्मिक अन्धविश्वास एवम् ढ़ोंगकेँ ओ प्रवल विरोधी छलाह।
कंकड़ पाथर जोड़ि कए मस्जिद दिओ बनाय।
ता चढ़ि मुल्ला बांग देइ क्या बहिरो भयो खुदाइ।।
संगहि ओ इहो कहलाहः
पाथर पूजे हरि मिले तोँ मैं पूजूँ पहाड़।
तासे तो चक्की भली पिसे खाय संसार।।
प्रखर मानवतावादी कबीर धार्मिक प्रपंचकेँ चुनौती देलाह। निर्भीक एवम् तटस्थ भावसँ ओ समाजमे वढ़ि रहल ढ़ोंगक विरोध केलाह-
यह सब झुठी बंदगी, बिरथा पंच नबाज।
साँचै मारै झुठि पड़ि, काजी करै अकाज।।
करसे तो माला जपै, हिरदै बहै डमडूल।
पग तो पालामे गिरया, भजण लागी सूल।।
जप-तप संजम पूजा अरचा, जोतिग जग बौराना।
कागद लिखि-लिखि जगद भूलाना, मन ही मन न समाना।।
कबीरदास युग निर्माता छलाह। ओ पारंपरिक लीकसँ हटि कए समाजकेँ एकटा क्रांतिक मार्गपर अनलाह।गरीब-धनीक, ब्राह्मण-शूद्र, आदिक बीचमे वर्ग समन्वयक सहज मार्ग प्रस्तुत केलाह।मानवतावादक प्रचार कए धर्मक वास्तविक अर्थकेँ लोक बूझए, तकर प्रयास केलाह।ओ अपन समस्त जीवनकेँ परोपकार एवम् मानव कल्याणमे लगा देलाह।
मानवमात्रक कष्ट निवारणक हेतु ओ चिंतित रहैत छलाह।
सुखिआ सब संसारहै, खाबे अरु सोबै।
दुखिआ दास कबीर है, जागे अरु रोबे।।
अस्तु, ई तय अछि जे कबीरदास संत आ कवि तँ छलाहे सभसँ बढ़िकए ओ क्रान्तिकारी छलाह।समस्त समाजमे ओ एकटा नवचेतना आनए चाहैत छलाह।वर्ग विभेदकेँ नष्टकए समाजमे मानवतावादक स्थापनाचाहैत छलाह।ईश्वर एक छथि, मनुक्ख एक अछि, विभेद मानव निर्मित अछि-से हुनकर मंत्रवाक्य छल।
समाजक स्थितितँ तेहने छल जे ईश्वरक केबार किछुए लोक हेतु खुजैत छल।तेहन समाजमे ताल ठोकि अपनविचार कहि देब एवम् ओकरा व्यवहारमे आनब एकटा क्रान्ति नहि तँ की छल?प्रयोजन अछि समाजमे एहने व्यक्तित्वकेँ, जे हमरा लोकनिकेँ वर्तमान सामाजिक अन्त्रद्वंदसँ मुक्ति दए सकए।q
मकर संक्रांति
मकर संक्रान्ति सम्पूर्ण भारत ओ नेपालमे सर्वत्र कोनो-ने-कोनो प्रकारसँ मनाओल जाइत अछि। पौष मासमे जखन सूर्य मकर राशिमे अबैत छथि तखने ई पावनि मनाओल जाइत अछि। प्रतिवर्ष मकर संक्रान्ति १४ वा १५ जनबरीकेँ पड़ैत अछि।
तमिलनाडूमे मकर संक्रान्तिकेँ ‘पोंगल’ कहल जाइत अछि। कर्नाटक, केरल एवम् आँध्रप्रदेशमे एकरा संक्रान्तिये कहल जाइत अछि। पंजाब आ हरियाणामे ‘लोहड़ी’ कहल जाइत अछि एवम् एक दिन पहिने अर्थात् १३ जनबरीकेँ मनाओल जाइत अछि। उत्तर प्रदेशमे एकरा मूलत: दानक पावनिक रूपमे मनाओल जाइत अछि। प्रयागमे प्रतिवर्ष १४ जनबरीसँ माघमेला प्रारंभ होइत अछि। माघ मेलाक प्रथम स्नान १४ जनबरीसँ प्रारंभ भए कए अन्तिम स्नान शिवरात्रिकेँ होइत अछि। महाराष्ट्रमे एहि दिन विवाहित महिला अपन पहिल संक्रान्तिपर तूर-तेल वा नून अन्य सुहागिनकेँ दइ छथि। बंगालमे एहि दिन स्नानक बाद तिल दान करबाक प्रथा अछि।
एहि अवसरपर गंगासागरमे प्रतिवर्ष विशाल मेला लगैत अछि। असममे मकर संक्रान्तिकेँ ‘माघ-विहू’ अथबा ‘भोगाली विहू’क नामसँ जानल जाइत अछि। राजस्थानमे एहि पर्वपर सुहागिन महिला अपन सासुकेँ वियनि दए आशीर्वाद प्राप्त करैत छथि। संगे कोनो सौभाग्य सूचक वस्तुकेँ चौदहक संख्यामे पूजन एवम् संकल्प कए चौदहटा ब्राह्मणकेँ दान दइ छथि।
मकर संक्रान्तिक माध्यमसँ भारतीय सभ्यता एवम् संस्कृतिक विविध रूपमे आभास होइत अछि। एहेन धारणा अछि जे मकर संक्रान्तिक दिन शुद्ध घी एवम् कम्बलक दान केलासँ मोक्षक प्राप्ति होइत अछि।
माघे मासे महादेव: यो दास्पति वृहकम्वलम्
स भुक्त्वा सकलान भोगान अन्ते माक्ष प्राप्पति।।
पुराणक अनुसार मकर संक्रान्तिक पर्व व्रह्मा, विष्णु, महेश, गणेश, आधशक्ति आ सूर्यक आराधना एवम् उपासनाक पावन व्रत अछि जे तंत्र-मंत्र-आत्माकेँ शक्ति प्रदान करैत अछि। संत-महर्षि लोकनिक अनुसार एकर प्रभावसँ प्राणीक आत्मा शुद्ध होइत अछि, संकल्प शक्ति बढ़ैत अछि, ज्ञान तंतु विकसित होइत अछि। मकर संक्रान्ति अही चेतनाकेँ विकसित करएबला पावनि अछि। ई सम्पूर्ण भारतमे कोनो-ने-कोनो रूपे मनाओल जाइत अछि।
पुराणक अनुसार मकर संक्रान्तिक दिन सूर्य अपन पुत्र शनिक घर एक मासक हेतु जाइत छथि, कारण मकर राशिक स्वामी शनि छथि। यद्यपि ज्योतिषीय दृष्टिसँ सूर्य आ शनिक ताल-मेल संभव नहि अछि, तथापि एहि दिन सूर्य स्वयं अपन पुत्रक घर जाइत छथि। पुराणमे आजुक दिन पिता पुत्रक सम्बन्धमे निकटताक प्रारंभक रूपमे देखल जाइत अछि।
मकर संक्रान्तिक दिन गंगाकेँ पृथ्वीपर आनएबला भगीरथ अपन पूर्वजक तर्पण केने छलाह। हुनक तर्पण स्वीकार केलाक बाद एही दिन गंगा समुद्रमे मिलि गेल रहथि। तँए एहि दिन गंगा सागरमे मेला लगैत अछि। विष्णु धर्मसूत्रक अनुसार पितरक आत्माक शान्तिक हेतु एवम् अपन स्वास्थवर्द्धन ओ सबहक कल्याणक हेतु तिलक प्रयोग पुण्यदायक एवम् फलदायक होइत अछि। तिल-जलसँ स्नान करब, ‘तिल’क दान करब, तिलसँ बनल भोजन, जलमे तिल अर्पण, तिलक आहुति एवम् तिलक उवटन लगाएब।
एहि दिन भगवान विष्णु असुरक अन्त कए युद्ध समाजिक घोषणा केने छलाह। ओ राक्षस सबहक मुड़ीकेँ मंदार पर्वतमे दबा देने रहथि। एतदर्थ एहि दिनकेँ अशुभ एवम् नकारात्मकताकेँ समाप्त करबाक दिनक रूपमे देखल जाइत अछि।
सूर्यक उत्तरायण भेलाबाद देवता लोकनि व्रह्म मुर्हुत उपासनाक पुण्यकाल प्रारंभ होइत अछि। एहि कालकेँ परा-अपरा विधाक प्राप्ति काल कहल जाइत अछि। साधनाक हेतु एकरा सिद्धिकाल सेहो कहल जाइत अछि। एहि समयमे देव प्रतिष्ठा, गृह निर्माण, यज्ञकर्म आदि पवित्र काज कएल जाइत अछि।
रामायण कालसँ भारतीय पत्र-पत्रिकामे दैनिक सूर्योपारायणक प्रचलन अछि। रामचरितमानसमे भगवान राम द्वारा गुड्डी उड़ेबाक कार्यक उल्लेख सेहो अछि। मकर संक्रान्तिक वर्णन वाल्मिकी रामायणमे सेहो भेल अछि।
राजा भगीरथ सूर्यवंशी छलाह। ओ भगीरथ तप-साधनाक द्वारा पापनाशिनी गंगाकेँ पृथ्वीपर आनि अपन पूर्वजक उद्धार केने छलाह। राजा भगीरथ अपन पूर्वजक गंगाजल, अक्षत, तिलसँ श्राद्ध-तर्पण केने छलाह। तहिआसँ मकर संक्रान्तिक स्नान आ मकर संक्रान्तिक श्राद्ध-तर्पणक परंपरा चलि रहल अछि।
कपिल मुनिक आश्रमपर मकर संक्रान्तिक दिन माँ गंगाक पदार्पण भेल छल। पावन गंगाजलक स्पर्श मात्रसँ राजा भगीरथक पूर्वजकेँ स्वर्ग प्राप्ति भेलनि।
कपिल मुनि वरदान दैत बजलाह-
“मातृ गंगे त्रिकाल तक लोक सबहक पापनाश करतीह एवम् भक्तजनक सात पुश्तकेँ मुक्ति एवम् मोक्ष प्रदान करतीह। गंगाजलक स्पर्श, पान, स्नान ओ दर्शन सभ पुण्यदायक फल प्रदान करत।”
सूर्यक सातम किरण भारतवर्षमे आध्यात्मिक उन्नतिक प्रेरणादायी अछि। सातम किरणक प्रभाव भारतवर्षमे गंगा-जमुनाक मध्य अधिक समय तक रहैत अछि। एहि भौगोलिक स्थितिक कारण हरिद्वार आ प्रयागमे माघमेलाक आयोजन होइत अछि। पितृतुल्य भगवान भास्कर दक्षिणायनसँ उत्तरायणमे जाइत काल उर्जामयी प्रकाश पृथ्वीपर वर्षा करैत छथि। अतुल्य शक्ति श्रोत प्रकृति रातिकेँ छोट एवम् दिनकेँ पैघ करए लगैत छथि। पृथ्वीमाता उदरस्थ आनाजकेँ पकबए लगैत छथि। चारू तरफ शुभे-शुभ होइत रहैत अछि। एहेन अद्भुत समयमे मकर संक्रान्तिक पर्व मनाओल जाइत अछि।
सक्रान्तिक दिन पंजाबमे ‘लोहड़ी’क नामसँ मनाओल जाइत अछि। पंजाबक अतिरिक्त ई पावनि हिमाचल प्रदेश, हरियाणा, दक्षिणी उत्तर प्रदेश आ जम्मू काश्मीरमे सेहो धूम-धामसँ मनाओल जाइत अछि। पारंपरिक तौरपर ‘लोहड़ी’ फसलक रोपनी आ ओकर कटनीसँ जुड़ल एक विशेष पावनि अछि। एहि दिन वॉंनफायर जकाँ आगिक ओलाव जरा कए ओकर चारूकात नृत्य कएल जाइत अछि। बालक सभ भांगड़ा, वालिका सभ गिद्धा नृत्य करैत छथि। लोहड़ीक आलावक आसपास लोक एकट्ठा भए दुल्ला-भट्ठी प्रशंसामे गायन करैत छथि।
केतेको गोटेक मान्यता अछि जे ‘लोहड़ी’ शब्द लोई (सत कबीरक पत्नी) सँ उत्पन्न भेल मुदा अनेक लोक एकरा तिलोड़ीसँ उत्पन्न मानै छथि, जे बादमे लोहाड़ी भए गेल।
लोहड़ीक ऐतिहासिक सन्दर्भ सुन्दरी-मुंदरी नामक दूटा अनाथ कन्या छली। ओकर काका ओकर विवाह नहि करए चाहैत छल अपितु ओकरा राजाकेँ भेँट कए देबए चाहैत छल। ओही समयमे हुल्ला भट्टी नामक एकटा उफाँइट छौड़ाकेँ नीकठाम बिआह कए देलक। वएह उफाँइट वरपक्षकेँ बिआहक हेतु मनाओलक आ जंगलमे आगि जरा कए दुनू कन्याँक बिआह करओलक। कहल जाइत अछि जे दुल्ला शगुनक रूपमे गुड़ देलक। भावार्थ जे उफाँइट होइतो दुल्ला भट्टी निर्धन वालिका सबहक कन्याँदान केलक एवम् ओकरा अपन कक्काक अत्याचारसँ बँचओलक।
लोहड़ीक दिन बच्चा सभ दुल्ला भट्टीक सम्मानमे गीत गबैत घरे-घर घुमैत अछि। बच्चा सभकेँ मिठाइ एवम् अन्य वस्तु सभ दैत अछि। जँ कोनो परिवारमे कोनो खास अवसर जेना बच्चाक जन्म, विवाह आदि अछि तँ लोहड़ी आर धूम-धामसँ मनाओल जाइत अछि। सरिसवक साग आ मकईक रोटी खास कए एहि अवसरपर बनाओल जाइत अछि।
तामिलनाडूमे एहि समय ‘पोंगल’ मनाओल जाइत अछि। प्रचूर मात्रामे अन्नक उपजापर भगवान सूर्यकेँ धन्यवाद ज्ञापन हेतु पावनिक आयोजन कएल जाइत अछि। तामिलनाडूक अलावा पुडुचेड़ी, श्रीलंका, विश्व भरिमे पसरल तमिल लोकनि एकरा मनबैत छथि। ओइ पोंगलमे चारि दिन तक–माने १४ सँ १६ जनवरी तक–मनाओल जाइत अछि।
इन्द्र देवताक सम्मानमे पहिल दिन भोगी उत्सव मनाओल जाइत अछि। पोंगल दोसर दिन माटिक वर्तनमे दूधमे चाउर पका कए खीर भगवान सूर्यकेँ आन-आन वस्तु संगे चढाओल जाइत अछि। एहि अवसरपर घरक आगूमे कोलम (अपना ओइठामक अरिपन जकाँ) बनाओल जाइत अछि। पोंगलक तेसर दिन मट्ठू पोंगल कहल जाइत अछि। एहि दिन गायकेँ नाना प्रकारसँ सजा कए ओकरा पोंगल खुआएल जाइत अछि। चारिम दिन कन्तुम पोंगल कहल जाइत अछि। घरक महिला सभ स्नानसँ पूर्व हरदिक पातपर मिठाइ, चाउर, कुसियार हरदि आदि राखि कए अपन भाय लोकनिक कल्याण कामना करैत छथि। भाइक हेतु हरदि, चून, चाउरक पानिसँ आरती करैत छथि आ ई पानि घरक आगूमे बनल कोलमपर छिड़कि देल जाइत अछि।
जल्लीकट्टू मट्टू पोंगल दिन पोंगल पर्वक एक हिस्साक रूपमे खेलल जाइत अछि। एहि लेल ग्रामीण सभ पहिनेसँ साँढ़केँ खुआ-पिआ कए तैयार केने रहैत छथि। एहिमे मूलत: केतेको गामक मन्दिरक साँढ़ (कोविल कालइ-तमिल नाम) भाग लैत अछि। जल्लीकट्टूक तीन अंग होइत अछि : वाटि मन्जू विराट्टू, वेली विराट्टू आ वाटम गन्जु विराट्टू। वाटि मन्जु विराट्टूमे साँढ़केँ जे व्यक्ति किछु दूरीपर किछु समय तक रोकि लइ छथि, से विजेता होइ छथि। वेली विराट्टूमे साँढ़केँ खाली मैदानमे छोड़ि देल जाइत अछि आ लोक ओकरा नियंत्रणमे करबाक प्रयास करैत अछि। वाटम मन्जुविराट्टूमे साँढ़केँ नमगर रस्सीसँ बान्हि देल जाइत अछि, आ खिलाड़ी सभ ओकरा नियंत्रित करबाक प्रयास करैत छथि।
सम्पूर्ण देश जकाँ मिथिलांचलमे सेहो मकर संक्रान्तिक पर्व मनाओल जाइत अछि। गाम-घरमे एकरा तिला संक्रांति सेहो कहल जाइत अछि। अंग्रेजी नया सालक ई पहिल पावनि होइत अछि। लोकक घरमे नव अन्न भेल रहैत अछि। पहिनहिसँ लोक चूड़ा कुटा कए एहि पावनिक तैयारी केने रहैए। अपना एहिठाम माघ मासकेँ अत्यन्त पवित्र मास मानल जाइत अछि। बूढ़-बूढ़ महिला सभ भोरे-भोर जाड़-ठाढ़केँ बिसरैत पोखरिमे डुबकी लगबै छथि। गाममे कएटा मसोमात, वृद्धा सभकेँ थर-थर कँपैत स्नान करैत देखैत छलिएनि। सभसँ मनोरंजक दृश्य तँ तखन होइत छल, जखन ओ सभ महादेवक माथपर जल ढाड़ैतकाल गाम-घरक सभटा झगड़ा सोझराबएमे लागल रहैत छली। जानह हे महादेव! हमरा पेटमे किछु नहि अछि। हमर मोन गंगासन निर्मल अछि मुदा एहेन अत्याचारक निपटान तूँहीं करियह।
..पता नहि, महादेव सुनितो छलखिन की नहि। मुदा हमरा ई सभ सुनि कए जरूर वकोर लागल रहैत छल।
बच्चामे पावनि सभ अद्भुत आनन्दक विषय रहैत छल। सभसँ सरल ओ आनन्ददायी होइत छल तिला संक्रांति। भोरे-भोर पोखरिमे जा कए डुबकी लगाउ। माइक हाथे तिल-चाउर खाउ। तिल-चाउर खुअबति काल माए पुछथि-
“तिले-तिले बहब की नहि?”
ताहिपर कहिअनि-
“खूब बहब।”
विध समाप्त। तकरबाद चुरलाइ, तिलबा इत्यादि भरि मोन खाउ...।
कएक दिन पहिनहिसँ चुरलाइ, तिलबा (तिललाइ) आ लाइ (मुरहीक लाइ) बनेबाक कार्यक्रम प्रारंभ भए जाइत छल। घरक वातावरण चुरलाइक सुगन्धसँ परिपूर्ण। एहि पावनिमे सभसँ विशेषता ई अछि पावनिक सामग्री बनि गेल तँ ओकरा लेल बेसी प्रतीक्षा नहि करए पड़ैत अछि। दिनमे व्राह्मण भोजन होइत छल। व्राह्मण कियो आसे-पासक लोक होइत छलाह, कारण भरि गाममे भोजे रहैत छल। बट्टा भरि-भरि घी खिचड़िमे देल जाइत। संगे तरह-तरह केर पकवान सभ सेहो रहैत छल।
हमरा गाममे किछु गोटे ओइठाम तिला संक्रान्तिमे जिलेबी बनैत छल। भोजमे खिचड़िक संग जिलेबी खेबाक बच्चा सभकेँ अद्भुत उत्साह रहैत छल। खिचड़िमे ततेक प्रचूर मात्रामे घी रहैत छल जे भोजनक बाद हाथ साफ-साफ धोनाइ कठिन। पावनिक कएक दिन बादो धरि चूरालाइ आ तिलबाक आनन्द भेटैत रहैत छल।
एहि पावनिमे चूड़ा, दही, खेबाक सेहो परंपरा अछि। चूरा-दहीक वर्णन करैत खट्टर कका कहलखिन जे जखन पातपर चूड़ाक संग आम, धात्रीक अँचार ओ तरकारी परसल जाइत अछि तँ बुझू जे अन्हरिया आबि गेल। तकर बाद जखन दही परसाएल तँ बुझू जे इजोरिया। जेना पातपर चन्द्रमा उतरि गेलाह। ऊपरसँ जँ मधुर राखि देल जाए ओ कौर पेटमे गेल तँ पुछू नहि। पुरा सोनित ठण्ढा जाइत अछि आ आत्मा तृप्त भए जाइत अछि।
मिथिलांचलमे एहि पर्वकेँ मनेबाक अद्भुत परंपरा अछि। चुरलाइ खाउ, चुरा-दही खाउ, खिचड़ि खाउ, जे खाउ, जखन खाउ...।
वस्तुत: ई आनन्दक पर्व थिक जे कोनो-ने-कोनो रूपे सम्पूर्ण भारतपवर्षमे मनाओल जाइत अछि। सूर्यक तेजक मकर संक्रान्तिसँ जहिना बढ़ैत रहैत अछि, तहिना सभ लोक-वेदक सुख बढ़ैत रहए, सएह एहि पावनिक ध्येय थिक।
रबीन्द्र नारयण मिश्रक
दूटा लघुकथा
समय एक गतिसँ आगा बढ़ल जा रहल अछि। मुदा हम-अहाँ ओकर प्रवाहमे कहि नहि कतए पहुँचि जाइत छी। जेना कोनो तेज धारमे छोट-मोट कतेको वस्तु स्वत: दहाइत कहाँ-सँ-कहाँ पहुँचि जाइत अछि, वएह हाल एहि जिनगीक अछि।
“अहाँ की केलहुँ? घूरतर बैसल प्राय: नित्य साँझमे गामक कैटा बूढ़सभ आपसमे चर्चा करैत छलाह।”
क्यो किछु, क्यो किछु कहैत। गप्प-सप्प बिबादक रुप धरैत आ अन्ततोगत्वा कहिओ काल झंझटोक संभावना भए जाइत। सभसँ ढीठ ओ दबंग ठीठरकका पहलमान वो अपढ़ छलाह आ ओहि घूरक महफिलमे डंकाक चोटपर कहितथि-
“पढ़ू पूत चण्डी जासे चले हण्डी।”
सद्य: लाभमे पूर्ण आस्था छलनि। भोरमे बच्चा महिष चरौलक आ साँझमे एक डाबा गरम-गरम दूध। एहिसँ नीक शास्त्र की भए सकैत छल? सभ पढ़ाइ-लिखाइ व्यर्थ। कहिआ पढ़त आ कहिआ कमाएत..? मुदा, ओहीठाम हीरा कक्काक स्वर एकदम दोसर रंग छल। धिया-पुता पढ़त तँ विचारवान होएत आ सुखी रहत।
गाममे ओहि घूरक चर्चा चर्चित छल। दूनू गोटासँ साँझमे जँ बैसितथि तँ अपन-अपन दर्शनक अनुसार जरूर बजितथि आ परिणाममे विवाद होइत।
ठीठरकका दबंग ओ लठैत छलाह। जबरदस्त खेती-पथारी रहनि। धिया-पुता सभ बेस मोट-सोंट आ लंठ। सभ खेतीमे लागल रहैत छल। परिवार सुखी छल। हुनका तुलनामे हीरा कक्काक हालत पातर छल। धिया-पुता सभ स्कूल-कॉलेजमे पढ़ि रहल छल। खेती-पथारी कोनो खास नहि। तेँ कखनो काल ठीठर कक्काक कथन ठीक बुझाइत छलनि। मुदा दूनू गोटे अपन-अपन विचारपर दृढ़ छलाह।
हीरा ककाकेँ अपन धिया-पुताक बड़ आशा छलनि। आ तेँ अपन सम्पूर्ण शक्तिसँ धिया-पुताकेँ शिक्षा व्यवस्थामे लागल रहैत छलाह।
समय बितैत गेल आ हुनकर सभ नेना सभ पढ़ि-लिखि यथायोग्य नीक-नीक स्थानपर पहुँचलाह। ओमहर ठीठरक गृहस्ती दिन-प्रति-दिन गड़बड़ाइत गेल। वृद्धावस्थाक जोर पकड़ितहि पुत्र सभ आपसमे लड़ैत रहैत छलाह। बात बिगड़ैत देखि वो सभकेँ फराक-फराक कए देलखिन। जमीन-जथा बँटि गेल।
बीस बर्खक बाद आइ ने हीरा बाबू छथि आ ने ठीठरकका। मुदा सुनबामे बहुत किछु आएल। ठीठरकका बड़ कष्टमे मरि गेलाह। बेटा सभ खेत-पथार बेचि लेलक आ पेट पोसबाक हेतु गामसँ पड़ा गेल। हीरा बाबू सेहो सुखी नहि भए सकलाह। धिया-पुता सभ पढ़लक-लिखलक जरूर मुदा सभ अपनामे व्यस्त। ककरो बूढ़ाक व्यथापर सोचबाक समय, इच्छा ओ सामर्थ्य नहि भेलैक। क्यो कलकत्ता तँ क्यो बंबई। पाँचो बेटा पाँचटा शहर धेने छलाह। सुनबामे ईहो आएल जे मझिला बेटा लखनउमे मकान बना लेलक अछि। हीरा बाबू ओहिना एसगर टकटक तकैत बिदा भए गेलाह।
ओहि स्कूलमे मौलाना-जोलहाक बेटा सेहो हमरा सभहक संगे पढ़ैत छल। पढ़एमे सामान्य छल मुदा अत्यन्त सज्जन वो संवेदनशील। कै दिन गामसँ स्कूल जाइत काल वो भेटि जाइत। मुदा वो स्कूल नियमित नहि जाइत छल। कै दिन बाधमे ओकरा हम सभ हर जोतैत देखियैक। हँसियो लागय आ दुखो भए जाए। कहिओ काल ओकर पिता सेहो भेटि जाइत, एकटा आग्रहक संग-
“बौआ, माहटर साहेब बाबूसँ कहि देबै जे हमर बचबा आज नै जाएत।”
पुछिऐक-
“किए?”
तकर जवाबमे पनपिआइ गमछामे बन्हने हर जेातइत अपन बेटा दिसि इसारा करैत।
कै दिन हमरा संगे वो स्कूल जाइत। रस्तामे भेँट भए जाइत छल। गमछामे पाँच-छहटा किताब ओ किछु कॉपी बन्हने हमरा देखैत घरेसँ आबाज दैत-
“हमहँ चलब। ठाढ़े रहब।”
आबाज सुनि कए हम-सभ पाकरी गाछक तरमे सुस्ताए लगैत छलहुँ। स्कूल पहुँचि सभसँ पछिलका सीटपर वो बैसि जाइत छल। आ कै दिन तँ सभ घण्टीमे मारि खाइत रहैत छल। बिना कोनो आक्रोश आ प्रतिकृयाक कै दिन कहितिऐक-
“एना मारि किएक खाइत रहैत छह! नीकसँ पढ़ाइ करह।”
मुदा वो हमर-सभहक बात सुनि किछु-किछु अकाट्य तर्क दए दैत छल।
बहुत दिनक बाद ओकरा एक दिन चौकपर रिक्सा लगौने देखलियैक। हमरा देखि ओकरा उत्साह भेलैक। प्राय: ओकरा भेलैक जे ई यात्रीपर ओकरा बिशेष अधिकार छैक। एक बेर हमरा मोन भेल जे ओही रिक्सासँ चली मुदा आत्मा सिहरि गेल। हमर वो सहपाठी रिक्सा चलाओत आ हम ओहिपर बैसल रहब। आ हम कात भए गेल रही। किछुए कालक बाद ओकर बूढ़ पिता एक गठ्ठर कपड़ा लेने आएल। प्राय: हमरा नहि चिन्हि सकल। ओहि रिक्सापर गठ्ठर राखि बाप-बेटा मिलि कए बीड़ी पीबए लागल। समयक एतेक अन्तरालक बादो बाप-बेटाक स्नेह बनल छल। हमरे सभहक संगे किछु वरिष्ठ विद्यार्थी सभ सेहो स्कूल जाइत छलाह। जाहिमे सँ कै गोटा मैट्रिकमे चारि-पाँच बेर फेल कए क्रान्तिकारी भए गेल छलाह। गाममे छोटका लोक सभकेँ संगठित कएक ओ सभ महा उपद्रव ठाढ़ कए देने छल। कैटा पैघ गृहस्थक हर-जन बन्द भए गेल छल। पनिभरनी सभ आँगनमे काज नहि करत आ भरिआ भार लए कए नहि जाएत। जकर घर जाहि जमीनपर छैक से तकर हेतैक। ई हेतै वो हेतै आ भए कए रहतै। दिन राति गाममे घोल-फचक्का होइत रहैत...।
सभसँ बड़का आफद बड़का मालिककेँ भेल रहनि। वो एकदम चिंतित भए गेल रहथि। दिन-राति हुनका ओहिठाम भण्डारा चलैत रहैत छल। इलाकाक पहलमान ओ लंठक जमघट रहैत छल।
समय बीतलाक संग-संग वो क्रान्तिकारी सभ शान्त भए गेलाह। अधिकांश कतहुँ-कतहुँ चाकरी कए रहल छलाह आ एकाधटा अकाल मृत्युक सेहो शिकार भए गेलाह।
बड़ीकाल बैसल इएह सभ सोचैत रही कि दिनेश भाए भेट भए गेलाह। ओ हीरा बाबूक जेठ भातिज छलाह आ अंतकालमे वएह बेचारेक सेवा केने रहथि। हीरा बाबूक छोट पुत्र टुना हमर सहपाठी छलाह। हुनके प्रति गप्प होमए लागल। कहलाह जे वो तँ बहुत दिनसँ लंदनमे रहैत अछि। बड़का हाकिम भए गेल अछि आ बहुत रास पैसा कमाइत अछि। मुदा कै बर्खसँ गाम नहि आएल अछि।
पुछलियनि-
“हीराबाबूक काजमे आएल रहथि की नहि?”
“नहि आएल रहथि।”
छगुन्तामे पड़ि गेलहुँ। पुछलऐक- “किएक?”
“कहि नहि!मुदा मृत्युसँ दू-तीन बर्ख पूर्व आएल छलाह। गाम डोलि गेल रहए। जाइत काल बहुत रास टाका पिताकेँ दैत रहथिन मुदा ओ नहि लेलखिन।”
बिच्चेमे चौंकैत पुछल-
“कारण?”
“कहाँ दनि कहलखिन जे ई पैसा अहीं राखू। काज आओत। जाहि पैसाक कारण अहाँ एतेक दूर चलि गेलहुँ, गाम-घर,माए-बाप ओ सभ किछु त्याग कए देलहुँ ताहि पैसाकेँ व्यर्थ हमरापर किएक नष्ट कए रहल छी। टुना तहिआसँ घुरि कए गाम नहि अएलाह।”
“मुदा ठीठर ककाकेँ की भेल?”
“की कहूँ!सभ बेटा घर छोड़ि पड़ा गेल। करबो की करितैक। गामपर किछु नहि बाँचल रहैक। असगर ठीठर कका काहि कटैत रहैत छलाह। जेठकी पुतोहु थोड़-बहुत सेवा कए दैत छलखिन।”
एक बेर फेर ठीठर कका भीमकाय ओ हुनक आप्त वाक्य मोन पड़ि गेल-
“पढ़ू पूत चण्डी, जा से चलए हण्डी।”
शरीरमे बड़ थाकान बुझि पड़ैत छल, कहि नहि कखन नीन्न आबि गेल।
¦
“की करी किछु फुरा नहि रहल अछि..! प्रेसबला सभ पाछू पड़ि गेल अछि। जतए जाउ ओतहि ई सभ पहुँचि जाएत।” मुख्यमंत्रीजी बाजि उठलाह। पुन: अपन प्रेस सचिवकेँ बजौलखिन-
“मिस्टर सिंह। अहाँ एकटा विज्ञप्ति अखबारमे प्रकाशित करबा दियौक जे प्रेसक आदमी मुख्यमंत्रीसँ सम्बन्धित ओही समाचारकेँ प्रकाशित कराबथि जे हुनकर सरकारी कारोबारसँ सम्बद्ध होइक आ जकरा छापब जनताक हेतु नितान्त आवश्यक होइक। संगहि ईहो समाचार प्रकाशित करबाओल जाए जे हमर व्यक्तिगत कृया कलाप छापए बला समाचार पत्र ओ सभ व्यक्तिक विरूद्ध कार्रवाई कएल जाएत।”
उत्तरमे प्रेस सचिव बाजि उठलाह-
“ठीक सर। प्रेस बला सभकेँ कहि नहि की भए गेल छैक? एकरा सभकेँ सबक सीखेनाइ बेस जरूरी थिक। हम आइए ई विज्ञप्ति प्रकाशित करबा दैत छियैक।”
“हद भए गेल!कहि नहि, प्रेसबला सभकेँ की भए गेलैक अछि।”
अहीं कहू अपना सभमे बलिदान देबाक तँ पुरान प्रथा छैक आ ताहि बातकेँ लए कए प्रेसबला सभ छापि देलकै अछि आ सौंसे देशमे हरविर्ड़ो मचि गेल। जे तिवारीजी अपन कुर्सी बचएबाक हेतु छागरक सोनितसँ स्नान कएलनि अछि। लगैत अछि जे प्रेसबला सभकेँ सबक सीखबहि पड़त। मुदा कोना? काल्हि एहि विषयपर बिस्तारसँ विचार-विमर्श कएल जएतैक।
“मैडम। प्रेस विल तँ अहींक आज्ञासँ लगाओल गेल।”
मुदा जाहि तरहक विरोध एकर भए रहल अछि से तँ अप्रत्याशित अछि। लगैत अछि हमरा नव मुख्यमंत्रीक नियुक्ति करहि पड़त।”
“हम तँ अहाँक शरणमे सदिखन रहलहुँ अछि। कही तँ एहि विलकेँ आपस लए ली?”
“एकर बादो हम ई आश्वासन नहि दए सकैत छी। फेर गप्प कएल जेतैक।”
-क्यो महिला स्वर एतबा कहि कए टेलीफोन काटि देने छल। एकर बादे माननीय भूतपूर्व मुख्यमंत्रीजीक निन्न उपटि गेलनि। सभटा बीतल गप्प सीनेमाक रील जकाँ सपनामे देखार भए रहल छलनि। असलमे हुनकर कुर्सीसँ हटब एकटा तेहन मार्मिक प्रसंग छल जे हुनका निरंतर ओझरौने रहैत छल।
ओना जहिआसँ ओ मुख्यमंत्री भेलाह तहिएसँ हुनका भयावह स्वप्न सभ आबए लागल छलनि। विपक्षी दलक नाकेबन्दी मजबूत भए गेल छलनि आ सत्तादलमे सेहो कै गूट भए गेल छल मुदा साहसक बले ओ आगा बढ़ैत जाइत छलाह। अकस्मात गाड़ीक पहिया धसैत देखलनि तँ वो ओकरा उखारबाक कोनो कम प्रयास केलनि से बात नहि, मुदा भावी प्रवल। कर्णोक रथ तँ एहिना धसि गेल रहनि। बेस संक्रमण कालमे ओ जहाँ ने आगू बढ़लाह कि रथक पहिआ धसए लागल। ठीक एकदम वएह हाल माननीय भूतपूर्व मुख्यमंत्रीजीकेँ भेलनि।
भए सकैए जे हमर गप्प अहाँकेँ तीत लगैत हो। अपने लोकनि भावुक नहि होइ। माननीय भू.पू. मुख्यमंत्रीजी कुर्सी बचएबाक हेतु कोन कुकर्म छोड़लाह?
कहबी छैक जे ने दौड़ चली ने ठेसि खसी। मुदा मुख्यमंत्रीजीकेँ ई गप्प के बुझेतनि। ओहि दिन अखबार पढ़ैत छलियैक तँ एकटा बेस नमगर अपील पढ़लहुँ। धूर्तताक चरम सीमा छल। मैथिलीमे समाचार पत्र निकालताह।
यौ महामहोपाध्यायजी। अपनेकेँ ई बुद्धि किछु दिन पूर्व किएक नहि भेल? की अहाँ जनताकेँ ओतेक मुर्ख बुझि रहल छियैक जे अहाँ ओकरा भुतिएने फिरिऐक। एकदम नहि। आब जमाना बदललै। खैर! देर अएलहुँ दुरुस्त अएलहुँ। मुदा ई तँ कहू जे ओहि समाचार पत्रमे की की खबरि छपतैक? मुख्यमंत्री पदक पुन: प्राप्तिक हेतु जँ अहाँ कोनो यज्ञ करबैक तँ ओकरा प्रमुखतासँ छपबैक वा नहि? आशा अछि जे एहि बेर ओ समाचार मैथिलीमे प्रकाशित समाचार पत्रक मुख्य पृष्ठपर अपने छापब।
ओहि दिन गाममे बैसार रहैक। नवतुरिआ सभ मैथिलीक प्रचार-प्रसारक हेतु बेस आन्दोलन केने छलाह। माननीय भू.पू. मुख्यमंत्रीजी प्रमुख वक्ता छलाह। वो बाजक लेल ठाढ़े छलाह कि क्यो दौड़ल आएल। कहलक-
“दिल्लीसँ फोन आएल अछि।”
ओ मंचपरसँ धड़फड़ाइत उतरए लगलाह ओ एही क्रममे लूढ़कियो गेलाह। फेर वएह नारी स्वर। फेर वएह हतप्रभ भू.पू. मुख्यमंत्री...।
एमहर बैसारीमे हल्ला छलैकजे भू.पू. मुख्यमंत्रीजी किछु महत्वपूर्ण घोषणा करताह। सम्भवत: ओहि अप्रत्याशित फोनक कारणसँ बैसारक कर्यवाहीपर गम्भीर प्रभाव पड़ल आ बैसार साधारण भाषणक बाद स्थगित भए गेल।
ओहि दिनुका बैसारक बाद भू.पू. मुख्यमंत्रीजी बहुत दिन धरि चुप रहलाह। पछिला महिना मुख्य पृष्ठपर समाचार छपल छल। ओकर किछु महत्वपूर्ण अंश प्रस्तुत अछि-
दिनांक २ मई सन् १९७६
आइ मुकुल पटना अएलाह। परम सन्तोष अछि जे हम हुनका प्रशन्न कए सकलहुँ। ओना हमर प्रतिद्वन्दी लोकनि हमरापर लागल छथि मुदा जाधरि मुकुल हमरापर नहि विगरताह ताधरि क्यो किछु नहि कए सकैत छथि। तेँ हुनका प्रशन्न करबाक हेतु जान लगा दी।
दिनांक १२ सिदम्बर १९८१
मैथिलीक अधिकार हेतु किछु मैथिल आएल छलाह। आखिर मैथिलीक की महत्व अछि? हमरा ई सभ तँ एकदम नीक नहि लगैत अछि, मुदा कएल की जाए। व्यक्तिगत हमरा मैथिल, मैथिलीसँ कोनो लगाव नहि अछि। हँ, जँ क्यो अपन सम्बन्धी होथि वा दोस्त-महिम होथि तँ तिनका नीक-सँ-नीक पद दिआबी आ मदतिओ करी। मैथिली, मैथिली चिचिएलासँ की होएत?
१४ अक्टुबर १९८२
बिहार बेस विवादास्पद राज्य अछि। मोन तँ होइए जे एहि पदकेँ छोड़ि जा कए आराम करी, वा पुन: अपन पहिलुका पेशामे लागि जाइ। मुदा एतेक आमदनी छैक एहि काजमे जे अन्यथा सातो जन्ममे नहि भए सकैत अछि। प्रेसबला सभ पाछू पड़ि गेल अछि। की करी बुझा नहि रहल अछि?
१ जनवरी १९८४
देखा चाही नव बर्ख की की रंग लबैत अछि। मुख्यमंत्री पदसँ हटलाक बाद तीव्र वैराग्य भए रहल अछि। खने मोन करैत अछि जे राजनीतिसँ सन्यास लए ली। खने मन करैत अछि जे ‘युद्वाय कृत निश्चय’क पुनरावृत्ति कए दी। एकटा उपाय सुझि रहल अछि। मैथिलीक प्रचारमे पदयात्रा किछु सज्जन चला रहल छथि। हुनके संग धरी। गामे-गाम मैथिलीक नामे हमरो प्रचार भइए जाएत। सुनबामे आएल अछि जे दड़िभंगा लग एकटा बड़ सिद्ध तांत्रिक छथि। हुनकोसँ किछु परामर्श करब। आगा जगदम्बाक ईच्छा।
कैदिनसँ थाकल-झमारल भू.पू. मुख्यमंत्रीजी ओहि दिन दुपहरियामे कनेके आँखि मुनने छलाह कि सपनाए लगलाह। साक्षात् महिषासुर मर्दिनी कत्ता लए घुमि रहल छलीह। शत्रुक संहार करैत छलीह। नवका मुख्यमंत्रीक नाशक हेतु षडयंत्र जोर-सोरसँ चलि रहल छल। जतहि देखू ततहि भू.पू. मुख्यमंत्रीजीक स्वागतमे स्वागतद्वार सभ बनल छल। मैथिलीक प्रचार खूब भेलैक। भू.पू. मुख्यमंत्रीजीक नामक नगारा चारूकात बाजि रहल अछि। चुनाव घोषणा भए गेलैक। बड़का-बड़का उद्योगपति सभ अपन भविष्यक आशापर पर्याप्त चन्दा दए रहल छथि।
एहि सबहक परिणामो बहरेलैक आ हम पुनश्च मुख्यमंत्री भए गेलहुँ। सपथ ग्रहण समारोहमे किछु मैथिल सभ उपद्रव करए चाहैत छलाह कि पुलिस लाठीचार्ज कए देलक...।
एतबहिमे भू्.पू. मुख्यमंत्रीजी सपनेमे गरजए लगलाह कि हुनक नीन्न खुजि गेल। उठलाह तँ वएह रामा वएह खटोला। पुनर्मुषिकोभव।
¦
१६ अगस्त १९८४
रबीन्द्र नारायण मिश्रक
नमस्तस्यै
आगाँ...
३५.
जाबे अरुणओ एडली लन्दनमे पढ़ाइ-लिखाइ करैत रहए ताबे दुनू गोटे दू देह आओर एक आत्मा छल। अरुण सोचैक तँ एडली बजैक। एडली सोचैक तँ अरुण बजैक। दुनूक दोस्ती से परमान चढ़ल जे दोसर सभकेँ इर्ष्या होमए लगलैक। क्यो-क्यो चौल करैक जे ई दुनू कहीं आपसेमे ने बिआह कए लिअए। जाधरि ओ सभ संगे रहल दिन रातिक कोनो पता नहि चलैक। दुनू संगे पढ़ए, संगे टहलए आओर संगे खाए यद्यपि दुनूकेँ छात्रावासमे अलग-अलग कोठरी रहैक मुदा बेसी काल दुनू एक्केठाम रहए। प्रेमक पराकाष्ठा कहल जाए तँ हर्ज नहि।
मुदा एकर सभक प्रेमक बीचमे आबि गेलैक एंगल। एंगल एडलीक मित्र छलैक। ओ एडलीक शिक्षको रहैक। मुदा ताहिसँ की? पाश्चात्य संस्कृतिमे ई सभ चलैत छल। अरुणक एडलीक संग घनिष्टताक कारण एंगलक अरुणो लग उठब बैसब होइते छल। देखए सुनएमे अरुण आकर्षक छलहे संगहि ओकर प्रतिभाक चर्च सगरे कालेजमे छल।
एक दिन एडली ओ एंगल पिकनिक मनाबए लन्दनक लगीचक झील जा रहल छल। एंगल कहलकै जे अरुणोकेँ संग कए लेल जाए। एडली ई प्रस्ताव अरुण लग रखलक तँ ओ सहर्ष तैयार भए गेल। तीनू झीलक कातमे बैसल छल। जाड़क समयमे हल्लुक रौद ओकरा सभपर पड़ि रहल छल। झीलक चारूकात अर्द्धनग्न जोड़ी सभ अपना-आपमे मस्त छल। क्यो ककरो देखत से होश नहि रहए।
एहन मनमोहक ओ उत्तेजक वातावरणमे एडली, एंगल ओ अरुण एक दोसरकेँ देखि रहल छल। एंगलकेँ की फुरेलैक जे ओ अरुणकेँ हाथ धए खिचलक आओर चलैत गेल। एडली देखिते रहि गेल। तहिआसँ अरुणक एंगलसँ आकर्षण बढ़िते गेल। साँझमे एडली, एंगलमे कहा-सुनी भेलैक। मुदा एंगल अपन जिद्दपर अड़ि गेलैक। ओ अरुणक प्रति अपन आकर्षणक आगू किछु नहि सोचि सकल। एडली ओकर पुरान दोस्त रहैक, मुदा सेहो पाछु रहि गेलैक। एडली बाजी हारि चुकल छल।
एडली बुधियार छल। ओ बातकेँ बतंगर बनबएमे विश्वास नहि करैत छल। अस्तु स्थितिसँ समझौता करैत ओ अरुणसँ अपन मित्रता बनओने रहल। एंगलसँ विचार करएमे सेहो कोनो लाभ नहि छलैक। तेँ सभ चुपचाप सहि गेल। तकर लाभ ओकरा भेलैक। गाहे-बगाहे एंगल ओकरो ध्यान रखैत रहल। एवम् प्रकारेण अरुण, एडली आओर एंगलक तिकड़ी बनि गेल, ताबे ओहिना रहल जाबे अरुण लन्दनमे रहए।
अरुण प्रशासकीय सेवामे उत्तीर्ण भए गेल छल। तकर बाद ओकरा अपन देश आपस अयबाक रहैक। एंगल संगहि जयबाक हेतु जिद्द कए देलकै। एडली सेहो एहि हेतु अरुणकेँ बुझओलक। अन्तगोगत्वा अरुण ओ एंगल संगहि दड़िभंगा आएल। एडली ओतहि रहि गेल।
q
३६.
पूर्व निर्धारित कार्यक्रमक अनुसार दड़िभंगामे प्रगतिशील जागरण मंच ओ जनजागरण मंचक राष्ट्रीय कार्यकारिणीक सम्मेलन बजाओल गेल। देश भरिसँ ज्ञात-अज्ञात करीब पाँचसए प्रतिनिधिभाग लए रहल छलाह। दड़िभंगाक राज मैदान टेंटक शहर बनि गेल छल। कतहु लाल, कतहु हरिअर झंडा फहरा रहल छल। राष्ट्रभक्तिसँ भरल ओजस्वी गीत सभ बजाओल जा रहल छल। एहि वातावरणमे रहि-रहि कए तरह-तरहक सूचना प्रसारित भए रहल छल।
जनाधार पार्टीक सेहो आमंत्रित कएल गेल छल। परन्तु ओ सभ एहिमे भाग ली, नहि ली से दुबिधामे रहि गेलाह। स्वतंत्रताक लड़ाइ एकजुट भए लड़ब ई तँ नीक बात रहैक, मुदा नेतुत्वक समस्या ओझड़ाएल रहैक। अन्ततोगत्वा तय भेल जे ओ सभ फिलहाल यथावतक स्थितिमे रहत। माने अपन अलग आस्तित्व बनओने रहत। मुदा जनाधार पार्टीक नव निर्वाचित मुखिआ चेतन व्यक्तिगत स्तरपर आएल छल। ओकरा संगे दू-चारि गोटे आओर आबि गेल रहए।
कार्यक्रम प्रारम्भ होइते बंदे मातरम्-क नारासँ धरतीसँ आकाश एक भए गेल। सभ एक स्वरसँ “सुजलां सुफलां मलयज शीतलाम्” गबैत गबैत भाव विभार भए गेल। तकर बाद राजकुमार विस्तारसँ राष्ट्रीय परिदृष्यक वर्णन करैत दुनू मंचक अंदरुनी स्थितिक चर्चा केलाह आओर घोषणा केलाह जे आइसँ दुनू मंचक विलय भय गेल अछि। आब एहि मंचक नाम राष्ट्रवादी दल रहत।
एतबे बात ओ कहने छल कि उमा अपन संगे १५-२० टा महिलाक संगे नारा लगबैत मंच धरि पहुँच गेलि। हुनका सभक हाथमे पट्ट छल जाहिपर मोट-मोट आखरमे लिखल छल-
“स्त्रीक सम्मान बिना स्वतंत्रताक गप्प निरर्थक थिक।”
उमाकेँ एहि तरहेँ आओर महिला सभक संगे एहि तरहेँ आक्रमण देखि सभ सकदम भए गेलाह। बैसारक कार्यवाही रुकि गेल। जे जेना छल, तहिना रहि गेल। लगलैक जेना सम्पूर्ण वातावरणकेँ लकबा मारि देने हो। राजकुमार ओ मास्टर साहेबकेँ किछु फुरेबे नहि करनि।
बैसारमे भाग लैत अधिकांश लोक उमाक समर्थनमे बाजए लगलाह। ओहिमेसँ किछु गोटे तँ उमा लग आबि ओकरे संगे नारा लगबएलगलाह। आब की होएत?
मास्टर साहेब स्वयं उठि कए उमा लग गेलाह। जन भावनाक आदर करैत उमाकेँ मंचपर लए अनलखिन। तकर बादे बैसारक कार्यवाही प्रारम्भ भेल।
चारूकातसँ लोक उमाक समर्थनमे आबि गेल आओर आग्रह करए लागल जे उमाकेँ नवोदित राष्ट्रवादी दलक अध्यक्षा बनाएल जाए। मास्टर साहेब, राजकुमार उमासँ मंत्रणा कए हुनका राष्ट्रवादी दलक अध्यक्ष चूनि लेल गेल। ‘उमा देवीक जय’ सँ वातावरण गुंजायमान भए गेल।
राष्ट्रवादी दलक गठनसँ जनाधार पार्टीमे आपसी सिरफुटौअल बढ़ि गेल। पार्टी कतेको गुटमे बँटि गेल छल। पार्टीमे किछु गोटे राष्ट्रवादी दलक संगे विलएकपक्षधर रहथि। एहिसँ स्वतंत्रता आन्दोलन प्रखर होइत। मुदा पार्टीक बूढ़ नेता सभ चाहथि जे यथावत बनाओल रहए देल जाए कारण ओ सभ अपन अपन कुर्सीकेँ संकटमे नहि देबए चाहथि।
उमाकेँ राष्ट्रवादी पार्टीक अध्यक्षा बनबाक समाचार अरुणकेँ जासूसक माध्यमसँ भेटलैक। ओ अत्यन्त विचलित भए गेल। उमाक एहि तरहक प्रतिकृयाक ओकरा आशा नहि छल।
महौलकेँ गड़बड़ाइत देखि अरुण एंगलक संगे किछु दिनक हेतु लन्दन सरकारी यात्रापर चलि गेलाह। हमर माए दुखित पड़ि गेल छल। ओकरा असगरमे बहुत दिक्कत भए रहल छलैक। तेँ किछु दिनक हेतु हम अपन नैहर गेलहुँ जाहिसँ माएकेँ सेवाक अवसर भेटए। एक युगक बाद हम नैहर गेल रही। हमरा देखिते हमर माए बहुत प्रशन्न भेल। लगलैक जेना तुरन्त ठीक भए गेल। टन-टन बाजए लागलि।
असलमे ओ एकाकीपनसँ उबि गेल छलि। फेर दिआदसभ सेहो तंग करनि। सम्पत्तिमे हिस्सा नहि दैक जाहिसँ ओ बहुत दुखी छलि। हमर अपन पित्ती सेहो गुजरि गेलाह। हुनका तीनटा बेटीए रहनि। अस्तु, हमर सभक समस्त सम्पत्तिकेँ हमर पितिऔत काका हरपि लेबए चाहैत छल।
माएक स्वास्थ ठीक भेल। ओमहर हमरा सासुरसँ विदागिरीक हेतु समाद आबि गेल छल। मासो दिन नैहरमे नहि भेल छल। मुदा कै बेर विदागरीक हेतु आदमी आबि चुकल। अन्तमे ओ स्वयं आबि गेलाह आओर हम सासुर विदा भए गेलहुँ।
q
३७.
“वृन्दावन बिहारी लाल की जय।” निरंतर भजन, कीर्तन ओ प्रवचनमे तल्लीन भजनानन्ददासजी महराज अध्यात्मिक पराकाष्ठापर पहुँच गेल रहथि। एकहि जीवनमे व्यक्तित्वक एहन रूपातंरण कमे सूनएमे अबैत अछि। किन्तु जन्म-जन्मक संस्कार जेार मारैत अछि। जीवनक कतेको रहस्य अछि जकर गणितीय व्याख्या असम्भव। परन्तु सद्य: सत्य इएह छल जे एकटा डकैत गरम सिंह महान कृष्णभक्त भए गेलाह।
ततबे नहि लोक कल्याण हेतु सर्वस्व, समस्त सामर्थ्यकेँ अर्पित कए देने छलाह। जहिना ओहि आश्रममे धनक बर्खा होइत छल तहिना ओहि पैसाक जन कल्याण हेतु खर्च कए देल जाइत छल। कहबी छैक :
“पानी बाढ़े नावमे, घरमे बाढ़े दाम
दोनो हाथ उलिचिये, एही सयानो काम।”
एहि कथानकक भजनानन्दजी महराज एकटा जीवन्त उदाहरण छलाह। अपना लेल किछु नहि। “तेरा तुझको अर्पण” केँ चरितार्थ करैत छलाह, अपन आश्रममानव जातिक कल्याण हेतु उपलब्ध कए देने छलाह।
आश्रममे तँ भजन किर्तन चलिते रहैत छल। भण्डारा चलिते रहैत छल। भक्तगण सभ मृदंग, ढोलक, पखावज ओ झालि बजाए कृष्ण नाम संकिर्तन करिते रहैत छलाह। समस्त वातावरण ततेक धार्मिक ओ भावनापूर्ण रहैत छल जे ओहिठाम अएनिहार कोनो, केहनो व्यक्ति शान्तिक अनुभव करैत छल।
मुदा भजनानन्दजी एतबेपर नहि ठहरल छलाह। ओ अपन राष्ट्रक प्रति कर्तव्यसँ सेहो सचेत छलाह। हुनकर कहब छलनि जे जाधरि भारतमाता परतंत्रताक बेड़ीसँ जकड़ल छथि, ताधरि स्वर्गो व्यर्थ थिक। मुक्तिक कामना अन्याय थिक।
“के बोले मा तुमि अबले...।” नहि, नहि, भारत माता अवला कदापि नहि भए सकैत छथि। कोटि, कोटि हुनक संतान हुनक प्रतिष्ठा ओ स्वतंत्रताक रक्षा हेतु र्स्वस्व त्याग करए हेतु कृतसंकल्प अछि। देश स्वतंत्र भए कए रहत। “भारत माताक जय! वन्दे मातरम्”- इएह कहि हुनकर प्रवचनक अन्त होइत छल।
राष्ट्रवादी दलक आर्थिक समस्याक समाधान तँ भजनानन्ददासजी महराजक आश्रमक माध्यमसँ भए जाइत छल। महराजजीक एकटा भक्तक दड़िभंगामे तीन महलक भवन छलैक। ओ तीनू महल भजनानन्दजी प्रेरणासँ राष्ट्रवादी दलकेँ दान कए देलक। स्वयं दुनू व्यक्ति दिन-राति राष्ट्र सेवामे लागि गेल। फिरंगी सभ एक हिसाबे हिलि गेल छल। ओकरा सभकेँ राष्ट्रवादी दलक बढ़ैत शक्तिसँ ततेक व्याकुलता भेलैक, ततेक भय भए भेलैक जे इज्जतिसँ देश छोड़बाक रस्ता ताकय लागल।
q
३८.
अरुण एंगल केर संग लन्दन हवाइ अड्डापर पहुँचले छल कि एडली हवाइ अड्डापर पहुँच गेल। लगैत छल जेना ओ बहुत दिनसँ एहि अवसरक प्रतिक्षामे छल। ओकर फाटल- फाटल हरिअर ऑंखि बहुत किछु कहि रहल छल। हवाइ अड्डासँ अरुण ओ एंगल वहिर्गमन द्वारपर एडलीक स्वागतसँ अभिभूत छलाह।
अरुण सरकारी काजसँ जोगार लगाए लन्दन गेल छल। ओहिठाम आवास सहित आओर आवश्यक सुख-सुविधाक प्रबन्ध छल। ओसभ ओतहि जेबाक हेतु उद्यत छल परन्तु एडली अड़ि गेल। ओकर बात काटबओकरा सभक बसमे नहि छल।
अस्तु, ओ सभ एडलीक बात मानि ओकर घर दिसि विदा भेल। अरुण लेल ओकर घर नव नहि छल। लन्दन प्रवासक दौरान ओ सभ कतेको दिन ओतए रहल छल। अबैत जाइत छल। एक हिसाबे ओ सभ ओकर पारिवारिक मित्र भए गेल छल। लन्दन पहुँचि अरुणकेँ उसास तँ भेलैक। कमसँ कम उमाक घात-प्रतिघातसँ तात्कालिक राहत भेटलैक। संगे पुरान दोस्त सभसँ भेँट-घॉंट होइत रहलैक। ओकरा सभक संगे बिताओल मधुर, स्नेहिल समयकेँ पुन: सद्य: जीबाक अवसर भेटलैक। सरकारी कामकाज तँ बहाना छल।
एक दिन एडलीक ओहिठाम रहि अरुण सरकारी अतिथि गृहमे चलि आएल। एंगल ओ एडली ओतहि रहल। ई दुनू तँ पुरान दास्त छल। बहुत दिनक बाद एकठाम भेल छल। लगलै जेना बिर्डो उठि गेल। दुनूकेँ गप्पक अन्ते नहि होइक। गप्पेटाक बात रहितए तँ कोनो बात नहि। लगबे नहि करैक जे अरुण ओकरे संगे आबि कए कतहुँ आनठाम रुकि एंगलक प्रतीक्षा कए रहल अछि।
आखिर लन्दन, लन्दन छैक। ओहिठामक अन्मुक्त वातावरणमे बढ़ल, पढ़ल एंगल ककरो हेतु बान्हल छेकल कतेक रहि सकितैक? एहनमे तँ अरुण स्वयं सोचि सकैत छलाह। मुदा भावी प्रवल। जे हेबाक छल से भेल। दुखक बात तँ ई छल जे एहूकात गाड़ी घिसिर-फिसिर करैत छल। ओहिकात तँ सद्य: उमा गरजि रहल छलैक। अरुण सचमुचमे बेचारा भए गेल छल। कहबी ठीके छै- ‘ने दौड़ि चली, ने ठेंसि खसी।’
एक सप्ताह बहुत नहि होइत छैक। देखिते देखिते शनि, रबि आबि जाइत छैक। पाँच दिनका खटैनी दू दिनका सप्ताहान्त अवकाशमे गलि जाइत छैक। अरुण सेहो पाँच दिन लन्दनक सरकारी काजमे व्यस्त रहल मुदा शुक्रक साँझ अएलापर माथ ठनकलै। आब की कएल जाए? एंगलक अएबाक गप्प कोन, फोनो नहि केलकै। ओ तँ एडली संगे तेना कए रमि गेलैक जे आगा- पाछा किछुक सुधि नहि रहलैक।
अरुण जखन एडलीक ओतए पहुँचल तँ पता लगलैक जे ओ सभ लन्दनसँ बाहर चलि गेल अछि। कतए गेल से घरक लोक ने अपना मोने किछु कहलकै आ ने अरुण पुछलक। ओहिठामक समाजमे बेसी खोध-बेधक परम्परा नहि छैक। बहुत रास बात व्यक्तिगत रहि जाइत अछि।
अरुण गुम्म छल। ओकरा एहि बातकेँ आब आभास भए रहल छलैक जे अपन सभक माटि-पानिमे जन्मल, पोसाएल पुरुखक बिआहक एहन कल्पना रहैत छैक जाहिमे ओकर स्त्री आजन्म ओकरा प्रति निष्ठावान रहैक, ओ जे चाहए सएह करैक, मुदा ई तँ लन्दन छै। से बात बहुत बिलंबसँ बुझए आबि रहल छलैक।
एडली ओ एंगल स्कूटरपर लन्दनसँ करीब चालीस किलोमीटर दूर एकटा रिजार्टमे ठहरए हेतु जा रहल छल कि एकटा तेज गतिसँ चलैत कार ओकरा टक्कर मारि देलकै। टक्कर ततेक जबरदस्त छल जे स्कूटर पचरा भए गेल। हेडली ओहीठाम कै पलटी खेलक मुदा कोनो बेसी चोट नहि लगलैक। परन्तु एंगल हवामे कै फीट ऊँचाइ धरि फेका गेल आओर धरामसँ नीचा बीच सड़कपर खसल। ई तँ संयोग छलैक जे पाछुसँ अबैत दोसर कारक वाहन चालक एकाएक ब्रेक लए लेलक नहि तँ ओतहि ओ टुकड़ी-टुकड़ी भए जाइत।
एहि दुर्घटनामे एंगलक दहिना जॉंघक हड्डी टुटि गेल छलैक। कनी- मनी चोट तँ सौंसे देहमे छलैक। एडलीक हालत सेहो ठीक नहि छलैक। क्रमश: दुनू पैर फुलि गेलैक जाहिसँ चलबामे असोकर्य होइत छलैक।
कहुना कए स्थानीय पुलिस एकरा सभकेँ लन्दनक प्रतिष्ठित अस्पतालमे भर्ती करओलक। अरुणकेँ सेहो पुलिस द्वारा सूचना भेटल। ओ तुरन्त अस्पताल पहुँचल। ओ एंगलक हालत देखि दुखी भए गेल। जाबे एंगल अस्पतालमे रहल ताबे ओहो ओतहि रहल। मुदा तकर बादक चिन्तासँ ओ व्यग्र रहए लागल।
शुरूमे अरुणक कार्यक्रम छलैक जे ओ तीन-चारि मासमे अपन देश आपस आबि जाएत। मुदा गाम-घरसँ जे समाचार सभ भेटैक आओर जाहि प्रकारेँ उमा उग्रसँ उग्रतर भए रहल छलि, ओकर मोन बेचैन भए जाइक, कोनो समाधान नहि फुराइक।
संयोग एहन भेलैक जे अंग्रेजसभकेँ खुफिआ रिपोर्ट भेटलै जे अरुणकेँ हितमे नहि छल। ओकरा सभकेँ अरुणक गति-विधिपर सन्देह भए गेल छलैक। तेँ ओकरा कम-सँ-कम साल भरिक हेतु लन्दनमे रहबाक आदेश कए देलक।
सरकारी आदेश छलैक, तेँ अरुणकेँ कोनो विकल्पो नहि रहैक। ओकर मोन निरन्तर अपन गाम-घरपर टांगल रहैत छलैक। तथापि ओ अपना आपकेँ लन्दनमे व्यस्त कए लेलक। दिन भरि कार्यलयमे समय बीति जाइत छल। साँझ कए समय बिताबक हेतु एतए बहुत जोगार सभ छलैक।
एंगल अस्पतालसँ छुटि कए अरुणक डेरापर अएलैक। मुदा ओकरा नीकसँ चलल नहि होइक। डाक्टरक परामर्शक अनुसार ओकरा फिजिओथिरैपीक प्रयोजन रहैक। सभ सुविधा आसे-पासमे उपलब्ध छल। मुदा घरमे बैसल-बैसल ओ तंग भए रहल छलि। कोनो उपायो नहि रहैक। अरुण कार्यालय चलि जाइक। दिन भरि ओ एसगरि कहुनाक समय बिताबथि।
एहिना एक दिन ओ उदासघरमे किछु पढ़ि रहल छलि कि एडलीक फोन आएल। एंगल ओकरा तुरन्त आबए हेतु आग्रह केलक। एडली बिना विलम्ब केने ओतए आबि गेल। दिनभरि दुनू गोटाकेँ गप्प-सप्पमे समय कोना बीति गेल सेपता नहि चलल। साँझमे ओ अपन घर आपस जेबाक इच्छा व्यक्त केलक। ताबत अरुण सेहो आबि गेल रहए। अरुण ओ एंगल दुनू गोटे ततेक आग्रह केलकै जे ओ ओहीठाम रहि गेल। एंगल, एडली संगे तेहन तल्लीन भए जाइक जे अरुणकेँ करए हेतु किछु रहिए नहि जाइक। कखनहुँक ओहो गप्पमे लारि देबाक प्रयास करैक मुदा ओकरा सभक हेतु धनिसन।
q
३९.
अरुण लन्दन चलि गेल से समाचार हमरा सभकेँ खबासिनीक माध्यमसँ भेटल। एहि बेर ओ बहुत दिनपर आएल छलि। गप्प-सप्पक क्रममे कहए लागलि जे हमर माए सम्पत्तिमे बँटबारा हेतु बहुत हल्ला केलकै। मुदा हमर पितिऔत काका टस सँ मस नहि होइत छैक। ओकर कहब जे बेटीक बिआह भइए गेल। तखन अहॉंकेँ खोरिसक अतिरिक्त किछुके अधिकार नहि अछि। कतेको बेर बैसार भेलैक। पंचसभ सेहो ओकरे संग भए गेलैक। बहुत रास सम्पत्ति तँ ओ अपना नामे करा चुकल छल।
ई बात सभ जखन हुनकर कानमे गेलनि तँ दड़िभंगामे मोकदमा कए देलाह। दड़िभंगाक नामी ओकिल मोना बाबू हमर सभक केस लड़ि रहल छलाह। कोर्टसँ नोटिस जारी भेल। हमर पितिऔत काकाकेँ दिआद सभ बहुत कहलकै। अनततोगत्वा ओ पसीजल आओर पाँच बीघा जमीन हमरा माएकेँ देबाक हेतु तैयार भए गेल। ओ एहि प्रस्तावकेँ मानि लेलाह। जतए हम सत्तरि बीघाक उत्तराधिकारी रहितहुँ कतए मात्र पाँच बीघापर समझौता करए पड़ल। कोनो विकल्पो नहि छलैक। कानूने तेहने छलैक।
समय बीतैत देरी नहि होइत अछि। देखिते-देखिते हमर बच्चा सभ जबान भए गेल। तीनू बेटीक पढ़ाइ पूरा भए गेल। ओ सभ अपन अपन रूचिक विषयमे एमए पास कए चुकल छलि। एकमात्र पुत्र सेहो इंजीनियरिंगमे पढ़ैत छल। एकरा सभक पढ़ाइ-लिखाइमे अरुणक गम्भीर योगदान छलैक। आर्थिक चिन्ता तँ कहिओ होमए नहि देलक।
पढ़ि-लिखि तँ गेल मुदा आब की कएल जाए। ई समस्या विकट छल। कारण ओहि समयमे बेटीक पढ़ाइ-लिखाइ बिरलैके क्यो करैत छल। से हम सभ केलहुँ आओर जेना-तेना पार लागि गेल। मुदा भविष्यक संघर्ष आओर प्रवल लगैत छल।
इएह सभ सोचैत रही कि हमर तीनू बेटी गाम आएल। ओकरा सभकेँ देखि मोन गदगद भए गेल। सभक व्यक्तित्वमे अद्भुत चमक छलैक। आत्मविश्वाससँ भरल छल। विद्यासँ ओकरा सभकेँ बहुत आत्मशक्ति प्राप्त भए गेलैक आओर ओ सभ जीवनमे किछु स्थान बनबए हेतु कृतसंकल्प लगैत छलि।
जहियासँ राष्ट्रवादी दल बनल, जनाधार पार्टीक जनाधार तेजीसँ खसकि रहल छल। राष्ट्रवादी दलक कमान उमाक हाथमे पड़िते चारूकातक स्त्रीगण खास कए मध्यवर्गीय परिवारक, ओहि दलसँ जुड़ए लागलि। लगैक जेना देशमे क्रान्ति आबि गेल अछि।
शिक्षा नहि, पारिवारिक सम्पत्तिमे हिस्सा नहि, घरसँ बाहरो निकलबाक परिस्थिति नहि, आखिर एहि बातक प्रतिकार तँ भेनहि रहैक। अस्तु, अवसर भेटिते एक दिस तँ “बन्देमातम्”केर नारा लगैत तँ दोसर दिस स्त्री सम्मानक रक्षाक चर्चा सेहो जोर पकड़ने जाइत छल।
फिरंगी सभ एहि बातसँ चिन्तित छल। ओकरा सभकेँ किछु फुरेबे नहि करैक जे एहि परिस्थितिसँ कोनो निपटी। तखन ओ सभ सोचलक जे जनाधार पार्टीक मदति लए आपसेमे उठापटक कराओल गेल।
जहिआसँ चेतन जनाधार पार्टीक अध्यक्ष भेल छल, ओकर फिरंगी सभसँ पहिल भेँट-धॉंट रहैक। मुदा फिरंगीसभ ओकरा प्रभावमे नहि आनि सकल।
राष्ट्रवादी दलक प्रभावसँ हमर तीनू बेटी- हीरा, वाणी ओ गंगा प्रभावित छलीह। देश ओ समाजक हेतु किछु करबाक इच्छा हुनका सभकेँ उद्वेलित कएने छल। उच्च शिक्षा प्राप्त कए ओ समाजक दुर्दशाकेँ बेसी नीकसँ बुझैत छलीह। अस्तु, ओ सभ सभ काजकेँ पाछु कए उमाक संग भए गेलीह। राष्ट्रवादी दलक सक्रिय सदस्यता ग्रहण कए गाम-गाममे घूमए लगलीह।
आब उमा एसगरि नहि छलीह। छोट, पैघ, जवान, बूढ़ सभ ओकरा संग दए रहल छलैक। असलमे गाम-गाममे पसरल एहि अन्यायसँ मुक्तिपाबक एकटा अवसर आबि गेल छल। जतहि देखू “बन्दे मातरम्” केर नारा लागि रहल अछि। भारत- माताक जयगान भए रहल अछि। एकहि स्वरमे समाजमे युग-युगसँ पसरल वैमनस्यता, भोदभाव, शोषणक विरुद्ध आक्रोश सेहो तीव्रतर भए रहल अछि। क्यो-क्यो कहैत छल जे समाजकेँ बिखण्डित करबाक ई फिरंगी सभक नव हथकंडा अछि।
राष्ट्रवादी दलमे महिलाक पैठसँ सभसँ बेसी प्रशन्नता भजनानन्ददासजीकेँ भेलनि। हजारो सालसँ यातनापूर्ण जीवन जीबए हेतु विवश स्त्रीगणकेँ अभिव्यक्ति एकटा साधन भए गेल छल राष्ट्रवादी दल। जखन कखनो नव प्रयोग होइत अछि, चाहे ओ सही हो, गलत हो, जे हो, ओकर विरोध, प्रतिरोध होइते अछि। मुदा ओहो विकासक एकटा पदचापे बुझबाक चाही। अन्ततोगत्वा मनुक्खक प्रयास सफल होइते अछि। से नहि होइत तँ मनुक्खक विकास नहि भए सकैत अछि। आदिकालसँ लोक परिस्थितिसँ संघर्ष केलक आओर आगा बढ़ल अछि।
भजनानन्ददासजी भक्ति, अध्यात्म ओ राष्ट्रवादक प्रखर घ्वजवाहक भए गेल छलाह। गाम घरमे भए रहल सामाजिक, राजनीतिक घटनाक्रमसँ आश्रममे अएनिहार लोकक माध्यमसँ ओ पूर्ण अवगत छलाह। हुनकर एहि उदारताक लाभ राष्ट्रवादी आन्दोलनकेँ भेटि रहल छल। एही बात सभकेँ ध्यानमे रखैत राष्ट्रवादी दलक अगिला बैसार वृन्दावनमे करबाक निर्णय भेल।
q
ऐ
रचनापर अपन
मंतव्य
editorial.staff.videha@gmail.com
पर पठाउ।


c: text/html

text:
कथा वाचन- लेखन पाठशाला (बाल कथाक विशेष संदर्भमे)
कथा वाचन- लेखन पाठशाला (बाल कथाक विशेष संदर्भमे)
१
मैथिलीमे कथा वाचन, विशेष क' नेना भुटका लेल बाल कथा वाचनक परम्परा बड्ड पुरान रहल अछि। लोक गाथाक रातिक राति, दिनक दिन प्रदर्शन, बाल सुलभ मोन लेल ओकर छोट वर्जनक गद्य- पद्य मिश्रित एक आ बेशी राति चलैबला दादी- नानीक कथा; दादी- नानी आ बाबा- बाबूक सुनाएल आन लोककथा एकर विभिन्न रूप अछि जे मिथिलाक बालक- बालिकाक मोन मोहने अछि।ऐसँ विपरीत सप्ता डोरासँ ल' क' मधुश्रावणी आ बिहुलाक कथाक जानकारी मात्र बालिके धरि सीमित अछि, एक्के घरमे रहितो किछुए बालक मौगियाहा संज्ञा भेटबाक डरक संग ऐ कथापाठमे सम्मिलित हेबाक साहस करै छथि।
कथाक बीच गीत, कहबी, खेल सेहो होइए। खेल कथाक बालक- बालिका संभ द्वारा वाचन- गायन होइत अछि, आ खेला सेहो चलिते रहैत अछि, कोनो दादी- नानीक प्रवेश नै, कोनो बाबू- बाबा बेदराक खेलमे घुसि नै सकै छथि।
२
कथापाठक एतेक सुन्दर परम्पराक अछैत मैथिली बालकथा किए असफल भ' गेल, बा अखन धरि असफल अछि। जँ लिली रे केँ छोड़ि दी तँ ई कहैत कनियो संकोच नै जे साहित्य अकादेमी पोषित, से ओ छपाई हुअए बा पुरस्कार, मैथिली बाल कथा साहित्य , बाल साहित्य अछिये नै। आ जँ अहाँमे प्रतिभा नै अछि तँ अनुवाद करू, मुदा प्रायोजित अनुवादक स्तर एहन जे बच्चाक बापक दिन नै छिऐ जे एक्को पैराग्राफ़ पढ़ि लिअए, तते ने मुँह कोचिआबए पड़ै छै।
३
साहित्य अकादेमीसँ २४ भाषासँ संकलित बाल कथा निकालल गेल। मैथिलीयोक कोटा छै आ रामदेव झा दुनू बापुतक बालकथा कोना नै रहत, नाटक संग्रह एतै तँ फट नाटक तैयार, तही तर्जपर। लिली रे क कथा मुदा सुन्नर अछि। मैथिलीक ऐसँ बदनामी होइ छै, दुनियाँ बुझैए जेमैथिलीक कथाकार बाल कथाक माने बुझबे नै करै छथि।
८२ म सगर राति बालकथा केन्द्रित रहत। ओइ संदर्भमे बाल कथा वाचन- लेखन पाठशालाक आरम्भ कएल जा रहल अछि।
४
विदेह शिशु उत्सवमे जगदानन्द झा 'मनु'क चोनहा आएल छलन्हि। बाल मनोविज्ञानपर आधारित ई उपन्यास बाल कथा लिखनहारक लेल पाठ्यक्रमक समान अछि, केना कथा आगाँ बढ़ाओल जाए, आ समाप्त कएल जाए, कथा वस्तुक नवीनता एकरा विशिष्ट बनबैए। विदेह शिशु उत्सव ऐ लिंकपर उपलब्ध अछि:-
https://sites.google.com/a/videha.com/videha-pothi/
५
से बालकथाक लेखन एना हुअए जे ओ पढ़ै आ सुनै, दुनूमे नीक लागए। ई क्लोजेट नाटक सन हेबाक चाही, जे मंचन लेल नै, असगरे पढ़बाले बा किछु गोटे संग ज़ोर- जोरसँ सुनबा- सुनेबा लेल लिखल जाइए।
सरल विचार, सरल शब्दावली आ सरल भाषा श्रेष्ठ बाल कथा लेखनक चाभी अछि।
जेना ऋगवेदक जल प्रलय, मनु आ महामत्स्यक कथा, सरस्वती नदी, अरायुक्त रथक विवरण, ई सभ आरम्भिक बाल कथाक आकृति देखबैत अछि तहिना अवेस्ताक गिलगमेशक कंथा सेहो। ऋगवेदोसँ पहिने गाथा, नाराशंसी आदिक मौखिक साहित्य छल आ ओइ लेल ऋगवेदमे गाथापति, गाथिन आदिक प्रयोग अछि।
"पंचतंत्र" आ ओकर किछु कथाक पुनर्लेखन "हितोपदेश" सँ बहुत पहिने जातक कथा बाल कथा कहलक आ सेहो चिड़ै चुनमुनीक संग मालजाल आ जानवरक माध्यमसँ, ओना जातककउद्देश्य बौद्ध धर्मक प्रचार सेहो रहै। अही तरहेँ पंचतंत्र बाल कथा कहैत कहैत स्त्री-शूद्रक प्रति पूर्वाग्रह कथामे पैसेलक, आ तेँ ओकर पुनर्लेखनक आवश्यकता अनुभूत भेल। ऋगवेदक आख्यान संवादकेँ जन्म दै छल, जे पौराणिक कथा ख़त्म क' देलक आ तेँ ओइ पौराणिक कथा सभक पुनर्लेखन अखुनका हिसाबे हेबाक चाही।
६
आधुनिक बाल कथा केहुन हुअए?
ओइमे आधुनिक विज्ञान द्वारा पसारल नीक तत्वक संग पर्यावरण चेतना सेहो हेबाक चाही। माने कथा बुद्धिपरक नै व्यवहारपरक हेबाक चाही।
बालकथामे मनोरंजन आ ज्ञानक समावेश लेल विज्ञान, समाज विज्ञान परक कथा लिखबाक आवश्यकता अछि। बच्चा अपन धरोहरिकेँ बुझए, तेँ लोक कथा, परीकथा, जादू कथा कहल जा सकैए मुदा ई अंधविश्वास नै बढ़बए तइ तरहेँ ओकर लेखन पुनर्लेखन हेबाक चाही।
Subscribe to: Post Comments (Atom)

robotstxt: allowed

filter: keep


text:
निना दोब्रेव
निना दोब्रेव (जन्म: निना कोन्स्टेनटिनोवा दोब्रेवा, आकृति:Lang-bg; जनवरी ९, १९८९) बल्गेरियाली-क्यानेडेली अभिनेत्री आ मोडल छी ।[२] ओ दग्रासि: नेक्स्ट जनरेशन क छठम् सँ नवम् सत्रमे मिया जोन्स, एकल किशोर माता, क भूमिका निभेनाए छल । ओ वर्तमान समयमे सिडब्लु टेलिभिजन नेटवर्कक अलौकिक-किशोर ड्रामा टिभी श्रृङ्खला द भेम्पायर्स डायरिज मे एलीना गिल्बर्ट आ क्याथरिन पियर्सक किरदारक भूमिका केनए छल ।
प्रारम्भिक जीवन[सम्पादन करी]
निना दोब्रेवक जन्म सोफिया, बुल्गेरियामे भेल छल । जब ओ दुई वर्षक छल तखन ओ क्यानाडा गेल छल, तथा हिनकर पालन-पोषन टोरन्टो, ओन्टेरियोमे भेल छल । ओ धाराप्रवाह फ्रेञ्च, अङ्ग्रेजी आ बुल्गारियन भाषासभ बाजैत अछि । हिनकर माता एक कलाकार आ पिता कम्प्युटर वैज्ञानिक छी ।
सन्दर्भ सामग्रीसभ[सम्पादन करी]
- ↑ "Nina Dobrev Weight, Height, Bra Size, Shoe Size, Body, Measurements, Waist, Hips", Celebrities Measurement, अभिगमन तिथि २०१५-११-०१।
- ↑ "Nina Dobrev – Summary", TV.com, अभिगमन तिथि सेप्टेम्बर २५, २००११।


text:
नव दिल्ली.
विगत २६ अगस्त कें "सुन्दर संयोग" मंचन केर अपार सफलताक बाद "दिल्ली सरकार" केर तत्वाधान मे मैलोरंग रेपर्टरी पुनः एक नाटक "ओरिजनल काम" प्रस्तुत करय जा रहल अछि. सुप्रसिद्ध मैथिली नाटककार महेन्द्र मलंगिया लिखित एहि नाटकक निर्देशन क' रहल छथि प्रकाश झा. एहि नाटक मे मैलोरंग रेपर्टरीक माँजल अभिनेता आ अभिनेत्री लोकनि पुनः अपन अभिनय प्रतिभा देखबय हेतु तैयार छथि. नाटकक मंचन शनिदिन १३ अक्टूबर २०१२ कें तालकटोरा स्टेडियम के सुर-ताल मुक्ताकाश मंच मे सांझ ६:३० बजे सं होयत.
मैलोरंगक स्थानीय कार्यालय मे विगत ०३ सितम्बर, २०१२ सं साँझक 6.00 बजे स' 9.30 बजे तक "ओरिजनल काम" नाटक लेल पूर्वाभ्यास शुरू भ' चुकल अछि.
(Report: मनीष झा 'बौआभाइ')


text:
दरभंगा। आनंदबाग पैलेस स्थित दरबार हॉल आब दुनिया भरि लोक देखत। दूरदर्शन क नजरि एकर सुंदरता पर ठहरि चुकल अछि। शीघ्र एहि हॉल मे दूरदर्शन अपन शास्त्रीय संगीत क कार्यक्रम रिकार्ड करत। किछु साल पहिने तक दरबार हॉलक दशा देख लोक इ उम्मीद छोडि चुकल छल जे एहि मे कोनो संगीत क कार्यक्रम देखबा लेल भेटत। मुदा इसमाद एकर पुरान रूप बरकरार रखबा लेल लगातार मुहिम चलेलक आ एहि साल एहि हॉल मे कईटा संगीत कार्यक्रम भ चुकल अछि। दरभंगाक दरबार हॉल करीब 25 साल जखन ध्रुपद स गुंजमान भेल त एकर थाप दूर तक सुनाई देलक। दूरदर्शन क महानिदेशक त्रिपुरारी शरण क बिहार क कला-संस्कृति क संरक्षण-संवर्द्धन क संगहि एकरा नव ऊंचाई देबाक उद्देश्य स दूरदर्शन पटना कए श्रोता क समक्ष जीवंत कार्यक्रम क संग पहुंचबाक निर्देश देलथि अछि। हुनक एहि आकांक्षा कए जमीन पर उतारबा लेल दूरदर्शन पटना क निदेशक कृष्णदेव कल्पित जुटि गेलाह अछि। ओ एकर कमान दूरदर्शन पटना क कार्यक्रम अधिशासी राजकुमार नाहर कए सौप देलथि अछि। एकर बाद दरभंगा पहुंचल श्री नाहर कहला जे आमंत्रित श्रोता क समक्ष बिहार क कला आ संस्कृति पर केंद्रित कार्यक्रम क प्रस्तुति क योजना बनाउल गेल अछि। आनंदबाग पैलेस स्थित कामेश्वर सिंह दरभंगा संस्कृत विश्वविद्यालय क दरबार हॉल मे 19 मई कए निदेशक श्री कल्पित क निर्देशन मे ध्रुपद समारोह क आयोजन कैल जाएत। श्री नाहर कहला जे एहि मे बिहार क कलाकार कए शामिल कैल जाएत। एहि आयोजन क माध्यम स बिहार क कला-संस्कृति कए निखारबाक संगहि एहि क्षेत्र मे एकर विशिष्ट पहचान कए राष्ट्रीय आ अंतर्राष्ट्रीय क्षितिज पर प्रतिष्ठित करबाक प्रयास होएत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
दरभंगा। ललित नारायण मिथिला विश्वविद्यालय क स्नातकोत्तर स्तर पर मैथिली पढनिहार छात्रक संख्या मे अप्रत्याशित बढोतरी दर्ज कैल गेल अछि। ओना वर्तमान दशक मे भाषा साहित्य पढनिहार छात्र क संख्या मे कमी आयल अछि तथापि आन भाषा मे तुलना क आधार पर मैथिली भाषा क क्रेज बढैत नजरि आबि रहल अछि। एकर पाछु दूटा कारण अछि। एकटा मैथिली कए लोकसेवा आयोग मे स्थान आ दोसर राजगार मे बढैत अवसर। उपलब्ध आंकडा बतबैत अछि जे गत चारि सत्र मे प्रत्येक सत्र मे अंग्रेजी पढनिहार क संख्या सबस बेसी जरूर रहल मुदा अन्य भाषा क तुलना में मैथिली क बढोतरी सबस बेसी रहल। उल्लेखनीय अछि जे एहि विवि मे कुल पांचटा भाषा आ साहित्य क पढ़ाई होइत अछि। जाहि मे अंग्रेजी, हिन्दी, संस्कृत, उर्दू आ मैथिली भाषा क शोध संस्कृति सेहो समृद्धि रहल अछि। आंकडा क अनुसार सत्र 07-08 में मैथिली में हिन्दी( 05) स बेसी 06टा छात्र छलथि। ओतहि सत्र 08-09 मे मैथिली भाषण मे छात्र क संख्या सबस कम 03 छल। सत्र 09-10 मे मैथिली मे इ संख्या बढि कए 11 भ गेल जखन कि सत्र 10-11 मे मैथिली मे 28 क आंकडा कए छुबि लेलक। एहि प्रकार स देखल जाए त सत्र 08-09 मे तीनटा छात्र स मैथिली सत्र 10-11 मे नौ गुना स बेसी 28 टा छात्र तक पहुंच चुकल अछि। एहि पाछु कारण क पड़ताल करबाक क्रम मे स्नातकोत्तर क छात्र रहल अरविंद कुमार झा कहैत छथि जे मैथिली मे अवसर बढि रहल अछि। वैश्रि्वक स्तर पर सेहो मैथिली क मांग बढल अछि। पिछला दू तीन साल मे मैथिली मे रोजगार क नव द्वार खुलल अछि। इ भाषा धीरे धीरे रोजगारपरक सेहो भ रहल अछि। एहि लेल भाषा क लोकप्रियता बढल अछि।
-
बहुत नीक खबड़ि ।
मोन गदगद भऽ गेल ।
ई तऽ मैथिलीक आधुनिक विकाश यात्राक बस शुरुआत अछि – आगू आओरो निक नीक खबड़ि आओत से आशा नञि विश्वास ।
-
Ehina unnati hoit rehitei… ta jaldie ‘Agyat Shakti’ ke Naak me nakel kasatei……
-
bahut nik khabad mon gad gad bha gel
-
मैथिली मे रोजगार सूनि खुशी लागल , कारण जे किछु रोजगार भेटल देखाइत अछि ओ मात्र हाथउठाइ छी.
-
Bahut paigh khushkhabri esamaad ke madhyam sa bhetal achhi. Aan University sabh me ki seho Maithili chhatrak sankhya badhal achhi ? Jankari uplabdh karaol jay.
-
sukhad samachar
Comments are closed.


text:
ठंड सं हाल बेहाल, स्कूल बंद
बिहार मे आई-काल्हि हड्डी जमा देय वाला ठंड पड़ि रहल अछि. तापमान काफी गिर गेल अछि. बीच मे पानि भेलाह सं पारा आओर कम भेल अछि. शीतलहर ऐहन चलि रहल अछि जेना सूई चुभा रहल होए.
ठंड के देखैत...कोहरा-कुहासा के देखैत राज्य केर सभ स्कूल
के 9 तारीख धरि बंद करि देल गेल अछि. सरकारक ई आदेश सभ स्कूल के लेल अछि. सरकारी आओर प्राइवेट दूनु के लेल.
अगर मौसम ठीक नहि भेल त छुट्टी के आओर बढ़ाएल जा सकैत अछि. पिछला साल छुट्टी के बादहुं किछ स्कूल खुलल रहय... एहि के देखैत सरकार इहो कहलक अछि जे स्कूल खुलल रहत ओकरा खिलाफ कार्रवाई कएल जाएत.
राज्य सरकार के तरफ सं ई आदेश हर जिला के डीएम के पास भेज देल गेल अछि. बच्चा सभ सरकार के एहि फैसला सं खुश अछि. नया साल के हुनकर पार्टी अखन किछ दिन आओर चलत.
Subscribe to: Post Comments (Atom)


text:
पटना। बिहार मे तकनीकी शिक्षा कए बेसी सशक्त आ पारदर्शी बनेबा लेल सूचना आ प्रावैधिकी विभाग राज्य स्तरीय तकनीकी शिक्षा बोर्ड क गठन करत। एकर गठन क प्रक्रिया शुरू भ गेल अछि। ‘स्टेट बोर्ड ऑफ टेक्निकल एजुकेशन’ नाम स गठित भ रहल इ बोर्ड एकटा स्वायत्तशासी संस्थान होएत। विज्ञान आ प्रावैधिकी विभाग बोर्ड गठित करबा लेल विधेयक क प्रारूप आ अन्य अहम पहलु सबहक समीक्षा लेल एकटा कमेटी क गठन सेहो केलक अछि। विभाग क निदेशक क अध्यक्षता मे गठित एहि कमेटी मे उप सचिव, सहायक सचिव समेत अन्य पदाधिकारी कए राखल गेल अछि। इ कमेटी अन्य राज्य मे पहिने स गठित एहन टेक्निकल बोर्ड सबहक नियम क अध्ययन क, एहि मे मौजूद नीक आ अहम गप कए ल राज्य लेल नियम तैयार करत। गठित भ रहल टेक्निकल बोर्ड क प्रमुख अध्यक्ष हेताह, जिनका सरकार मनोनीत करत। विभाग क निदेशक सचिव हेताह। एकर अलावा किछु लोक एकर सदस्य बनाउल जेताह। सदस्य क संख्या केतबा रहत इ एखन तय नहि भेल अछि। एहि कमेटी क रिपोर्ट एलाक बाद बोर्ड क गठन क फाइल वित्त विभाग मे पठाउल जाएत। एकर बाद एकरा कैबिनेट मे पेश हेबाक संभावना अछि। बोर्ड क अहम काज राज्य मे आयोजित होइवाला पॉलिटेकनिक कॉलेज क परीक्षा लेब आ पॉलिटेकनिक कॉलेज मे चलि रहल विभिन्न ट्रेड क पाठ्यक्रम तैयार करब होएत। सबटा ट्रेड क पाठ्यक्रम मे बदलल समय क अनुसार नव प्रयोग आ जानकारी कए समायोजित करबाक इ काज करत। पाठ्यक्रम कए अपडेट करबाक अलावा रोचक आ जॉब ऑरिएंटेड बनेबा लेल समय-समय पर विश्लेषण करत। बोर्ड क गठन स पॉलिटेकनिक क परीक्षा मे पारदर्शिता बढ़त। पॉलिटेकनिक कॉलेज क गठन आओर बेहतर संचालन स संबंधित महत्वपूर्ण कार्ययोजना तैयार करत। कॉलेज स जुड़ल सब स जरूरी फैसला लेबाक अधिकार बोर्ड लग होएत। दोसर दिस, विज्ञान आ प्रावैधिकी विभाग क निदेशक भगवान सिंह क अनुसार बोर्ड क गठन क कवायद शुरू भ गेल अछि आ इ जल्द आकार ल लेत।
maithili news, mithila news, bihar news, latest bihar news, latest mithila news, latest maithili news, maithili newspaper


text:
पटना। कोसी क बाढ़ प्रभावित इलाक मे विश्व बैंक क मदद स पुनर्निर्माण क गप आगू बढ़ल अछि। पहिल चरण मे विश्व बैंक आठ सौ करोड़ टका क मदद बिहार सरकार कए देत। विश्व बैंक क दक्षिण एशिया रीजनल को-आर्डिनेटर क्रिस्टोफ पुच क नेतृत्व मे एकटा टीम कोसी क प्रभावित इलाक मे कई दिन तक घूमबाक बाद मुख्यमंत्री नीतीश कुमार स भेंट केलक। मुख्यमंत्री कहला अछि जे विश्व बैंक क टीम दू फेज मे कोसी क लेल काज करै चाहैत अछि। पहिल चरण मे ओ ध्वस्त भेल घर आ पुल क पुनर्निर्माण मे सहायता क संग-संग जीविका क उपाय आ तकनीकी क्षमता क विस्तार पर मदद करत। दोसर चरण मे ओकर योजना बाढ़ प्रभावित सबटा जिला क बाढ़ प्रबंधन क लेल विस्तृत कार्ययोजना बनेबाक अछि।
मुख्य पृष्ठ समाद विशेष कोसी पुनर्निर्माण मे विश्व बैंक देत 800 करोड़


text:
रिटायरमेंटक बाद मनोज बाबू एकटा लघु डेयरी खोलि नेने छथिन आ डेयरी की छैक.....वैह बूझू जे छह-सात टा गाए छैक ,बिना बाछा बाछी के ।लागैत छैक मनोज बाबू नौकरी आ जिनगीक सब अनुभव डेयरी मे राखि देथिन ।आ नोकरी मे अनुभव की होइत छैक ,वैह बेइमानी ,लापरवाही ,बकहूत्थनि आ दस सँ पॉंच तक कुरसी पर बैसनए ।से मनोज बाबूक कनियां पहिलुके दिन कहि देलखिन ' पलान नीक अछि आ खराब से अहां बूझू ,मुदा छह-सात टा जीव के राखनै सधारण बात नइ' आ मनोज बाबू नोकरी वला लापरवाही के बिसरि गोबर -करसी मे लागि गेला ।प्रारंभ मे त' बड्ड मून लागलेन ,मुदा दस-पंद्रह दिन बाद धीरे -धीरे मोन अलसियाब' लागइ........
आधा दरजन जानवर ,केओ ने केओ गोबर गोंत करबे करए आ मनोज बाबू तुरत उठि खर्रा सँ खड़रनए शुरू क' देथिन ।एहनका रूटीन किछु दिन चललै ,फेर अनठाबै क' क्रम ........कनियां ,बेटा आ बेटी के अरहेनए ,बेटा आ बेटी द्वारा बहाना बनेनए......बेटा-बेटी के मारनै ,मारबा लेल कनियां सँ लड़ाई -झगड़ा ,रूसनए ,घर सँ भागबाक उपक्रम केनए,भागनए आ लौटनए ।एना किछु दिन चललै ।आब नोकर तका रहल छैक ।दूधक ग्राहक ,कुटुम-परिवार ,रस्ता बाटे जाए वला लोक सभ ,सभ कें मनोज बाबू कहैत छथिन जे एकटा छौड़ा ताकि दिय' ..........अहूं सब सतर्क रहू ,मनोज बाबू भेटबे करता आ भेटता त' कहता एकटा छौड़ा के विषय मे आ छौड़ा क' रंगबिरही गुण-दोष : कत्ते टा ,कोन कोन गाम दिसक ,कोन कोन जातिक ,बेसी नमहर नइ हो ,नेटा पोटा नइ हो ,दरमाहा कम होइ ,काज रेगुलर करै ,स्वस्थ होए ,जल्दी जल्दी गाम नइ भागै.....आदि आदि ।


text:
कलकत्ता : बीतल रवि महानगरक मैथिली साहित्यकार लोकनि लेल बेस व्यस्तताक रहल. बुकफेयरक अंतिम दिन जे छल. मिलनमेला मैदानक भीड़ दुर्गापूजा पंडालक भीड़ टटका क' गेल. प्रशासनक इंतजाम नीक छल जे पार्कमे प्रवेश आ निकास सुगमतासं संभव भ' सकल. एही भीड़क मध्य साहित्य अकादेमीक स्टालक आगां युवा नाटककार ओ साहित्य अकादेमीसं पुरस्कृत आनंद कुमार झा केर अध्यक्षतामे मैथिली काव्य गोष्ठी 'अकासतर बैसकी' आयोजित छल. अकासतर बैसकीक ई दोसर आयोजन छल. एहिमे 9 गोट मैथिली कवि अपन रचना पढ़लनि आ कवितापर नमहर चर्च भेल.
दिनक 1 बजेसं शुरू भेल एहि गोष्ठीमे अशोक झा 'भोली' अपन रचल पहिल कविता पढलनि त' विजय इस्सर, आनंद कुमार झा ओ रामकुमार मिश्र गोष्ठीमे पहिल खेप कविता पढलनि. भास्कर झा, चन्दनकुमार झा, मिथिलेश कुमार झा ओ रूपेश त्योंथ अपन रचना सुनओलनि. जेनाकि एहि गोष्ठीक आचार छै, रूपेश त्योंथ केर कविता अशोक झा 'भोली' गेलनि त' मनोज शांडिल्य केर कविता जे मेल द्वारा पठाओल गेल छल, रूपेश त्योंथ पढ़लनि.
मैथिली गजलकार राजीव रंजन मिश्र गोष्ठीक समापनसं पहिने लगातार गजल पढलनि आ गजलपर किछु खन चर्चा-परिचर्चा सेहो भेल. गजलक आनंद लैत आनंद कुमार झा उदगार व्यक्त केलनि जे एहन गोष्ठीमे भाग ल' धन्य छी आ एहिसं जुड़ल रहब.
अकासतर गोष्ठीक समापनक पश्चात कवि लोकनि मेला देखलाह, पोथी किनलाह आ फेर संपर्क दिस विदा भेलाह. ज्ञात हो जे 'संपर्क' साहित्यिक गोष्ठी छै जे मासक दोसर रविकें आयोजित होइ छै.
मध्य कोलकाता स्थित नवीन प्रकाशन कार्यालयमे साँझ पांच बजेसं साहित्यिक गोष्ठी शुरू भेल. एहिमे नवीन चौधरी, डॉ. योगेन्द्र पाठक 'वियोगी', आनंद कुमार झा, गंगा झा, नबोनारायण मिश्र, आमोद कुमार झा, राजीव रंजन मिश्र, चन्दन कुमार झा, दयाशंकर मिश्र, मिथिलेश कुमार झा, उमाकांत झा 'बक्शी' आदि साहित्यिक लोकनि भाग लेलनि. ई लोकनि टटका रचना पढलनि जकर त्वरित समीक्षा कएल गेल. एहि गोष्ठीक टिप्पणी रचना आ रचनाकार लेल बेस लाभप्रद होइए.
(रिपोर्ट : मिथिमीडिया ब्यूरो)


text:
ईसमाद लांच
मैथिलीक पहिल ई-पेपर समाद के समाचार पोर्टल ईसमाद डॉट कॉम लांच भs गेल अछि. दू साल पहिने मिथिला... बिहारक सकारात्मक खबरि के बढ़ावा देबय लेल किछु मां-बहिन सभ मिलि एकरा ई पेपर के रूप मे शुरू कएने छलीह. पहिने ई पेपर साप्ताहिक रूप मे निकलैत छल. साप्ताहिक रूप मे निकलला के बादहुं लोक सभ के बीच ई काफी लोकप्रिय रहल. आब जखन एकरा पोर्टल के रूप द गेल गेल अछि तखन एकर पहुंच आओर बेसि भs जाएत आओर लोक सभ के टटका-टटका समाद घर बैसल जानए लेल मिलतन्हि. मैथिलीक प्रचार प्रसार के दिशा मे ई एकटा नीक कदम अछि.
ईसमाद के लांच दिल्ली के प्रेस क्लब ऑफ इंडिया मे भेल. पूर्व केंद्रीय मंत्री आओर सांसद शाहनवाज हुसैन एहि पोर्टल के लोकार्पण कएलखिन्ह. एहि अवसर पर वरिष्ठ पत्रकार शिवनाथ झा... मैथिली के पहिल ई- पत्रिका विदेह के सर्वेसर्वा डॉ गजेन्द्र ठाकुर जी सेहो उपस्थित छलखिन्ह. कार्यक्रम के मुख्य अतिथि छलखिन्ह देशबंधु अखबार के स्थानीय संपादक अमिताभ अग्निहोत्री जी. ई समाद के संपादक कुमुद सिंहजी सभ लोकनि के स्वागत कएलखिन्ह. सभ किछ त नीक रहल मुदा एकटा बाद अखरल ई जे एहि बारे मे ई समाद पर जे खबर अछि ओ हिंदी मे अछि. उम्मीद अछि एकरा मैथिली मे करि देल जाएत. हमर शुभकामना सम्पादक मंडल आओर एहि सं जुड़ल सभ लोक के संग अछि.
हमर ईमेल:-hellomithilaa@gmail.com
Subscribe to: Post Comments (Atom)


text:
अलग तेलंगाना राज्य बनाबय के लेल केंद्र सरकार सं ग्रीन सिगनल मिलैत कतार मे ठाड़ दोसर ठाम के लोक के उम्मीद सेहो बढ़ि गेलन्हि. अपन मिथिलांचल राज्य के लेल फेर सुगबुगाहट तेज भs गेल अछि. अंतर्राष्ट्रीय मैथिली परिषद के प्रवक्ता धनाकर ठाकुर आओर महासचिव के. एन. झा जीक कहनाय छनि जे लोहा गरम अछि...बस चोट करय के जरूरत अछि. एहि बेर नहि भेल त फेर कहिआ होएत तकर ठिकान नहि. ताही लेल सभ मैथिली भाई-बहिन के जोर-शोर सं...पूरा दम लगा कs अलग मैथिली राज्य के लेल मैदान मे कूदि पड़बाक चाही.झाजीक इहो कहनाय छनि जे अलग मिथिलांचल राज्य के मांग 1954 सं लंबित पड़ल अछि. ई 5 करोड़ सं बेसि मैथिल के लेल अन्याय अछि. संख्या... भाषा... क्षेत्रफल सभ हिसाब सं अलग मिथिलांचल राज्य के मांग उचित अछि.
बिहार के मुख्यमंत्री नीतीश कुमार सेहो छोट राज्य बनाबय के जनता के हित मे मानलखिन्ह. ओ कहलखिन्ह जे ओ शुरुए सं छोट-छोट राज्य के पक्ष मे छथिन्ह...आओर बेसि सं बेसि छोट राज्य बनबाक चाही. अखिल भारतीय मिथिला राज्य संघर्ष समिति के बैधनाथ चौधरी सेहो कहलखिन्ह जे सरकार के अलग मिथिला राज्य के मांग पर विचार करबाक चाही. अगर ऐना नहि भेल त मिथिलाक लोक सेहो आमरन अनशन करय लेल विवश होएत. आओर मिथिलांचल मे सेहो तेलंगाना जकां आंदोलन शुरू कएल जाएत.
देश के पिछड़ल इलाका के विकास के लेल छोट-छोट राज्य के गठन जरूरी अछि. ओना तेलंगाना जकां कइटा आओर नवका राज्य बनाबय के मांग केंद्र सरकार के पास पड़ल अछि. एहि मे मिथिलांचल...पूर्वांचल... विदर्भ... बोडोलैंड...रायलसीमा... बुंदेलखंड... हरित प्रदेश... सौराष्ट्र... गोरखालैंड शामिल अछि.


text:
पटना। राज्य सरकार 1975 बैच क बिहार कैडर क आईपीएस आ डीजी होमगार्ड नीलमणि कए नव पुलिस महानिदेशक बनेबाक निर्णय लेलक अछि। ओ प्रदेश क 47म पुलिस प्रमुख हेताह। गृह विभाग एहि संबंध मे अधिसूचना जारी करि देलक अछि। एक मार्च क प्रभाव स हिनकर पोस्टिंग कैल गेल अछि। 31 अगस्त, 2011 तक हिनकर सेवा अछि। यानी डेढ़ साल सेवा करबाक भरपूर मौका अछि। नीलमणि 1973 बैच क मनोज नाथ आ 1974 बैच क जेके खन्ना कए लांघैत डीजीपी क कुर्सी पर आसीन भ रहल छथि। नीलमणि पुलिस महानिदेशक आनंद शंकर स प्रभार ग्रहण करताह। 1977 सहायक पुलिस अधीक्षक मुजफ्फरपुर स सेवा प्रारंभ करनिहार नीलमणि अपर महानिदेशक निगरानी, एडीजी मुख्यालय, आईजी मुख्यालय, आईजी ऑपरेशन, विशेष शाखा मे आईजी सुरक्षा, आईजी पटना, डीआईजी मगध क सहित विभिन्न महत्वपूर्ण पद पर पदस्थापित रहलाह अछि। सेवा क दौरान इ सराहनीय आ अति विशिष्ट सेवा पदक स सेहो नवाजल जा चुकल छथि। 1982 स 1990 क बीच इ लगातार वैशाली, दरभंगा, सारण, भागलपुर, मधुबनी मे एसपी क पद पर काज करैत रहलाह। नीलमणि तीनटा मेडल आ गणित मे रिकार्ड अंक क संग गोरखपुर विश्वविद्यालय स बीएसपी क परीक्षा प्रथम श्रेणी स पास केलाक बाद बीएचयू स एमएससी भौतिकी क परीक्षा मे मेडल क संग प्रथम स्थान प्राप्त केलथि। संगहि इ आईआईटी परीक्षा मे 1968 मे तेसर स्थान हासिल केलथि।
डीजीपी बनेबाक सूचना भेटला पर नीलमणि कए आज पुरान गप मन पड़ल, कहला-पापा कहैत छलाह जे एसपी बनि जाउ त काफी नीक होएत। हमर पिताजी ज्यूडिशियल मजिस्ट्रेट छलाह। अक्सर दौरा पर जाइत छलाह आ जखन लौटैत छलाह त कहैत छलाह जे तों एसपी बनि जो। पापा क सपना सच भेल पर ओ देखि नहि सकलाह। नीलमणि क माइ क निधन सेहो काफी छोट बैस मे भ गेल। आइ स्वभाविक तौर पर परिवार मे खुशी क क्षण अछि। बुद्धा कॉलोनी मे एहि संयुक्त परिवार क मुखिया कए शुभकामना देबा लेल लोकक कतार अछि। नीलमणि कहैत छथि-बस नीक लगैत अछि, अपन परिवार कए एना खुश देखिकए। हुनकर अपन दूटा संतान अछि। बेटी दिल्ली मे पढै़त छैन आ बेटा पुणे मे।
मुख्य पृष्ठ समाचार नीलमणि बनलाह नव पुलिस महानिदेशक


text:
1600 करोड़ क लागत क बख्तियारपुर-ताजपुर सेतु क शिलान्यास
ताजपुर (समस्तीपुर)। मुख्यमंत्री नीतीश कुमार कहला अछि जे गंगा नदी पर प्रस्तावित बख्तियारपुर-ताजपुर महासेतु कए दरभंगा तक फोर लेन सड़क स जोडल जाएत। एहि पुल क नामकरण जननायक कर्पूरी ठाकुर क नाम पर कैल जाएत। मुख्यमंत्री ताजपुर क एलकेबीडी कालेज प्रांगण मे आयोजित शिलान्यास समारोह मे बाजि रहल छलाह। ओ कहला जे बिहार मे पहिल बेर 9 सौ करोड़ क निजी भागीदारी स महासेतु क निर्माण कैल जा रहल अछि। उपस्थित जन कए इ विश्वास दैत कहला जे महासेतु क निर्माण मार्च 2015 तक निश्चित पूरा करि लैल जाएत। मुख्यमंत्री इ सेहो कहला जे अन्य राज्यक तुलना मे बिहार मे पुल क संख्या काफी कम अछि। एहि लेल आम लोक क सुविधा क लेल पुल क निर्माण कैल जा रहल अछि। ओ कहला जे दीघा आ सोनपुर क बीच सेहो सड़क पुल क निर्माण शुरू भ गेल अछि, संगहि आरा आ छपरा क बीच सेहो गंगा नदी पर पुल बनि रहल अछि। एहि संग ओ मोकामा स्थित राजेन्द्र पुल क चर्चा करैत कहला जे एकर रखरखाव रेल विभाग क जिम्मा मे अछि। इ काफी कमजोर भ चुकल अछि, जाहि स हाजीपुर क महात्मा गांधी सेतु पर काफी दबाव बढि गेल अछि। राज्य सरकार फैसला केलक अछि जे मोकामा मे गंगा नदी पर सेहो एकटा अलग स सड़क पुल क निर्माण कैल जाएत। एकरा लेल सबटा आवश्यक तैयारी पूरा कैल जा रहल अछि। मुख्यमंत्री कहला जे 1602.74 करोड़ क लागत स निर्मित होइवाला एहि पुल क लंबाई 5. 575 किलोमीटर होएत। एकर निर्माण कार्य हैदराबाद क कंपनी नवयुगा जाह्नवी टाल ब्रिज करत। एहि मे राज्य सरकार क हिस्सेदारी 307.50 करोड़ क अछि, जखनकि केन्द्र सरकार 277.50 करोड़ टका अंशदान द रहल अछि। ओतहि बाकी टका निजी निवेश क रूप मे 917.74 करोड़ क हिस्सेदारी होएत। एकर अलावा ओ कहला जे 2015 तक पूरा देश मे सड़क क मामला मे बिहार अव्वल स्थान बना लेत। बिहार मे विकास क क्षमता कए देखैत आब निजी क्षेत्र क लोग सेहो पूंजी निवेश करब शुरू करि चुकल छथि। शिक्षा पर चर्चा करैत मुख्यमंत्री कहला जे आब पहिल स लकए आठवीं तक क सबटा बच्चा कए मुफ्त मे पोशाक राशि क वितरण कैल जाएत।
रामदेव मसला पर ओ कहलथि जे जनता भ्रष्टाचार क खिलाफ आब एकजुट भ लड़ाई लड़बा लेल तैयार अछि। बिहार मे एकर शंखनाद भ चुकल अछि। सभा क अंत मे ओ कहला जे बिहार क जनता कए इ विश्वास दियबैत छी जे जाहि विश्वास स अहां सब हमरा दोबारा मुख्यमंत्री बनलहुं अछि , ओहि विश्वास कए हम हर किमत पर कायम राखब। समारोह मे बिहार राज्य रोड डेवलपमेंट क प्रबंध निदेशक प्रत्यय अमृत लोकक नजरि मे बनल रहलाह।
ताजपुर स दरभंगा तक बनत फोर लेन सड़क
1600 करोड़ क लागत क बख्तियारपुर-ताजपुर सेतु क शिलान्यास


text:
बलात्कारके गलत रिपोर्ट देन्हिार डाक्टरके प्रमाणपत्र निलम्बन
जनकपुरधाम २५ । धनुषाक १२ वर्षीइ बलात्कृत बालिकाके शारीरिक जाँचक क्रममे बलात्कार नहि भेल प्रतिवेदन तैयार कएन्हिार डा. रम्भा गोइत आ डा. विजय कुमार सिंह उपर कडा कारबाही भेल अछि । नेपाल मेडिकल काउन्सिल ओसभ न्युनतम चिकित्सकिय आचरण तथा व्यवहार विपरीत मेडिकल रिपोर्ट देने ठहर करैत हुनकासभक व्यवसायिक प्रमाणपत्र निलम्बन करबाक आ चिकित्सकीय अभ्याससँ वञ्चित कराबएके निर्णय भेल अछि ।
भादव ८ गते धनुषाक जनकनन्दिनी गामपालिका २ क बलात्कृत बालिकाके नमुना परीक्षण बाद बलात्कार नहि भेल प्रतिवेदन देन्हिार जनकपुर अञ्चल अस्पतालक चिकित्सक डा. विजयकुमार सिंह आ डा. रम्भा गोइत कारबाहीमे पडल छन्हि । दु गोटे डाक्टर भादव ९ गते पीडित बालिकाके नमुना परीक्षण कएला बाद बलात्कार नहि भेल प्रतिवेदन देने छलथि । ओहिके बाद बालिकाके भादव २५ गते सिरहा अस्पतालमे डा. राकेशकुमार सिंह नमुना परीक्षण कएला बाद बलात्कार भेल प्रतिवेदन आएल छल । एहि विषयमे अध्ययन करबालल नेपाल मेडिकल काउन्सिल गठन कएने छानबिन समिति दु गोटे डाक्टरकेँ चिकित्सकीय अभ्याससँ वञ्चित कराबएके निर्णय कएलक अछि ।
जनकपुर आ सिरहामे बालिकाके नमुना परीक्षणके फरक फरक प्रतिवेदन अएला बाद मेडिकल काउन्सिल डा. कालुसिंह खत्रीके संयोजकत्वमे चारि सदस्यीय छानबिन समिति बनओने छल । समिति वयानक लेल बजओला बादो अटेर कऽ बैसल कहैत जिल्ला अस्पताल सिरहाके चिकित्सक सिंहकेँ सात दिनक म्याद दऽ कऽ स्पष्टिकरण पुछएके निर्णय सेहो कएने समितिक प्रवक्ता डा. कृष्णप्रसाद अधिकारी जानकारी देलन्हि ।


text:
मैथिली साहित्यक समक्ष प्रकाशन ओ वितरणक दुरावस्था सँ चिंतित युवा कवि, पेशा सँ पत्रकार आ स्वभावेँ उद्यमी (Entreprenuer) रूपेश त्योंथ व्यवस्था केँ सुधारय लेल खेत चढ़ि एलाह अछि. पोथी प्रकाशन ओ वितरणक समस्या सभक भाँज लगेबाक हेतु मिथिमीडिया प्रकाशन सँ पहिल पोथी 'एक मिसिया' (कविता संग्रह) लए मैथिली पाठकक बजार मे अपन उपस्थिति देलनि अछि.
कुल बत्तीस पृष्ठक ई पोथी आकार मे भलेँ गतगर नहि अछि, मुदा एकर कवि मैथिली कविता क्षेत्र मे बेस गतिगर छथि तकर आश्वासन पाठक लोकनि केँ अवस्स हेतनि. पहिल कविता मे 'सरस्वती-वंदना' सँ जखन ज्ञान-दृष्टि भेटैत छनि तऽ जनारण्यक गर्दमसान ओ यंत्रवत जीवन सँ उत्सर्जित धुआँ मे सभ सँ पहिने 'विद्यापतिक आँखि मे नोर' देखाइत छनि. कवि कविपति सँ सहजहिँ जिज्ञास कऽ बैसैत छथि-
'....की मामिला छैक? / अहाँक नेत्र सजल किएक ?
की अपनेक यशोगानमे कोनो कोताही ?
ढ़ेर उपलब्धि सभ अछि, आब कते चाही ?'
आ फेर कवि केँ महाकवि सँ अपन प्रश्नक जे उत्तर भेटैत छनि ताहि पर आइ हरेक मैथिल केँ कान-बात देब आवश्यक अछि -
'आम मैथिल जाबे बूझत नहि मैथिलीक मोल / ताबे की हेतऽ पीटने ढ़ोल?
ई भेलऽ जे जड़ि ठूँठ आ फुनगी हरियर / मुरही कम आ घुघनी झलगर
खाली हमरे गुण गेने किछु हेतऽ थोड़?'
विद्यापति स्मृति-पर्वक नाम पर सगरो मचल रमझौआ मे गजबहीर भेल मैथिल केँ महतबार रूपेश त्योंथ अपन चोखगर कलमक नोक सँ आँकुस दऽ कऽ सोझ बाट पर आनय चाहैत छथि.
रूपेशजीक काव्य-दृष्टि फेर 'खेतक बड़का आरि पर' सँ मिथिलाक ग्रामीण सौन्दर्यक दर्शन करैत अछि. एहि क्रम मे समाजक रग-रग मे व्याप्त अव्यवस्था, आतंक, अपसंस्कृति आदि देखि अजगुत लगैत छनि. लोकक बदलल चालि-ढालि एवं ओकर दुर्दशा देखि दुखद आश्चर्य होइत छनि. धरती पर पसरल दानवी तांडव सँ त्राण हेतु हिनकर कलम शक्तिक कामनाक संग ईश-अराधना मे जुटि जाइछ.
लोक जागरण हेतु श्रद्धा-दीप जरबैत काल संभवतः 'यदा-यदा हि धर्मस्य....' मोन पड़ैत छनि-
'दैत्यक तांडवसँ उबार, करी हम वा अपने चलि आउ
जरा रहल छी श्रद्धा-दीप, आब जुनि बाट तकाउ'
एहि 'जरा रहल छी श्रद्धा-दीप' शीर्षक कविता मे कवि अपन गप्प कुंडलियाक शैली मे कहबाक प्रयास कएलनि अछि मुदा, व्याकरणक अनुपालनक अभाव मे प्रवाह-भंग सहजहिँ प्रतीत होइत अछि.
संग्रहक अगिला किछु कविता सभ यथा- 'जागू आब', 'बूथ कैप्चरिंग', 'तहिया से नहि बूझल छल', 'हम छी आजुक नेता', 'नहि बदलत बात छकरला सँ', 'कुर्सी पर अछि कुकुर बैसल', 'जंगल दिस', 'चुनाव-चक्र', 'साइठम बरखी आजादी केर' आदि केर माध्यमे कवि स्वतंत्रताक बाद भारतीय समाज मे आयल सामाजिक एवं राजनीतिक परिवर्तन, ओ तकरा पृष्ठभूमि मे भय, भूख ओ भ्रष्टाचारक बढ़ोत्तरीक संगहि कालक्रमे बढ़ैत अनेकानेक सामाजिक विसंगति दिस लोकक ध्यान आकर्षित करबाक सफल प्रयास कएने छथि. लोकतांत्रिक व्यवस्थाक कतेको स्याह पक्ष पर अपन कवि-दृष्टिक इजोत देलनि अछि.
'जंगल दिस', आ 'कॉलेज देखलक बौआ' कविताक माध्यमे कवि आधुनिकताक नाम पर अपसंस्कृतिक जे पसार भऽ रहल अछि ताहि दिस समाज केँ ध्यान देबाक हेतु प्रेरित करैत छथि. 'ब्रह्माक चिन्ता' ओ 'मनुक्ख तोरा पर थू' शीर्षक कविताक माध्यमे कवि मनुक्खक नैतिक ओ चारित्रिक पतन पर क्रमशः चिंता ओ क्रोध प्रकट कएलनि अछि.
ओना पतितक गणना मानवक संग किन्नहुँ नहि कएल जेबाक चाही. 'मनभरनि डूबि मरलैए' आ 'आयल फेरो समय लगनक' दहेज-प्रथा'क विद्रूपता केँ समाजक सोझाँ एक बेर फेर उजागर करैत अछि. 'खायब की?' शीर्षक कविता मे अभाव ओ महगी सँ त्रस्त जिनगीक व्यथा केँ मार्मिक ढ़ंग सँ परसल गेल अछि.
रौदी-दाही सँ त्रस्त मिथिलाक आमजन आइ रोजी-रोजगारक खोज मे अपन माटि-पानि केँ त्यागि देशक दोसर-प्रदेश जेबाक हेतु विवश छथि. मुदा, मैथिलक ई विवशता प्रदेश मे उपहासक कारण बनि जाइछ. अपनहि देश मे कट्टर-क्षेत्रवादीक घृणा सहए परैत छैक. 'क्षमा प्रार्थी छी' शीर्षक कविता मे कवि एहि क्षेत्रवादी सभक राष्ट्रहित मे विनम्र विरोध करैत छथि संगहि 'खेली सप्पत जा भुइयाँ थान' शीर्षक कविता मे शपथ लैत छथि जे अपन अग्रिम पिढ़ी केँ किन्नहु आन देश नहि जाय देताह-
'भूखे रही वा मरि जाइ, देबै ने जाइ ओकरा देश आन'
विकासक कंटक-अवरुद्ध बाट केँ साफ करबा निमित्त 'क्रांतिक पुकार' करैत छथि. जिनगीक बीसम वसन्तपर आबि देश-समाजक प्रति कर्तव्यनिर्वाहक संकल्प लैत छथि. फेर खून-पसेनाक कमाइ सँ जे 'एक मिसिया' संतोष भेटैत छनि तकर आह्लाद ठोरक मुसकी बनि सहजहिँ छिटकि उठैत अछि आ कवि 'होली मे' प्रेम रंग मे रंगि जाइत छथि.
कवि रूपेश त्योंथ 'नवकृष्ण ऐहिक' नाम सँ व्यंग्य ओ आलेख लिखैत छथि. तेँ हिनकर कविता सभ सेहो व्यंगक बोर सँ सराबोर रहैत छनि. खनहि गुदगुदबैत अछि तऽ खनहि चुटदऽ बिन्ह लैत छथि. मिथिमीडिया पब्लिकेशन्स द्वारा प्रकाशित एहि पहिल पोथीक दाम मात्र बीस टाका राखल गेल अछि. मैथिलीक पाठक संख्या मे बढ़ोत्तरी ओ मैथिली'क लोकप्रियता केँ आर उच्चता देबाक हेतु कवि ओ प्रकाशकक ई 'एक मिसिया' प्रयास अत्यंत सराहनीय अछि'.
अंत मे एतबे एतबे कहब जे- एक मिसिया पाठक चाही.
पोथी : एक मिसिया (कविता संग्रह)
लेखक : रूपेश त्योंथ
प्रकाशक : मिथिमीडिया पब्लिकेशन्स
प्रकाशन वर्ष : 2013
मोल : 20 टाका
समीक्षाः चन्दन कुमार झा
साभार: मिथिला दर्शन


text:
सभ वार्डमे हो पार्क : मेयर गौड़ी पासवान
- नव बरखमे शहरकेँ सुन्दर बनेबाक करब प्रयास
दरभंगा, 25 दिसम्बर । नव बरखमे शहरक विकासमे नव अध्याय जोड़बाक प्रयास करब। एहि लेल व्यक्तिगत स्तरपर चेष्टा करब। ई बात नगर निगमक महापौर गौारी पासवान कहलनि। ‘मिथिला आवाज’क संग विशेष भेटमे ओ कहलनि जे शहरक आबादी तेजीसँ बढ़ि रहल अछि। एहि तुलनामे आवश्यकता सेहो बढ़ि रहल अछि। हुनक प्रयास रहत जे नव बरखमे शहरक सभ आवश्यकताक पूर्ति करता।
श्री पासवान कहलनि जे आबादी तेजीसँ बढ़ि रहल अछि। एहि ठाम दू-दू गोट विश्वविद्यालय अछि। दरभंगा प्रमण्डलीय मुख्यालय अछि। हजारो छात्र आ सामान्य जन एहि ठाम रोज अबै छथि, मुदा हुनका सभक लेल कोनो एहन स्थान नञि अछि जाहि ठाम ओ भोर-साँझ बिता सकथि। मनोरञ्जनक स्थानक अभाव अछि। एकर निदान लेल नव बरखमे शहरक प्रत्येक वार्डमे पार्क बनबेबा लेल व्यक्तिगत स्तरपर प्रयास करता जाहिसँ धीया-पुता, जुआन आ बूढ़-पुरान अपन साँझ तनाव विहीन भऽ बितेता। भोरमे टहलि स्वास्थ्य लाभ करता। मेयर कहलनि जे चन्द्रधारी संग्रहालय परिसरमे निर्माणाधीन थिमेटिक पार्क, नौका विहार आ म्यूजिकल फाउण्टेनकेँ शुरू करेबाक विधि सम्मत प्रयास करता। सशक्त स्थायी समितिक माध्यमे एहि लेल यथाशीघ्र प्रयासक बात ओ कहलनि। शहरकेँ पूर्ण स्वच्छ रखबाक यथा सम्भव प्रयास कएल जाएत। एहिमे शहरवासीसँ सेहो सहयोग करबाक आग्रह महापौर केलनि। एहि लेल निजी एजेंसीकेँ फेरसँ तकबाक बात ओ कहलनि। श्री पासवान कहलनि जे आबऽ वला बरख शहरक विकास लेल स्मरण राखल जाएत आ हुनका विश्वास छनि जे एहि विकासमे ‘मिथिला आवज’क भूमिका महत्वपूर्ण होएत। मेयर कहलनि जे विदा लऽ रहल साल 2012 दरभंगा आ मिथिलाक इतिहासमे एहि लेल अंकित होएत जे एहि ठामसँ माटि-पानिक भाषा मैथिलीमे ‘मिथिला आवाज’ केर प्रकाशन आरम्भ भेल।


text:
दरभंगा । 1938 मे स्थापित दरभंगा-लहेरियासराय पावर कॉरपोरेशन क पावर जनरेशन स्टेशन संग्रहालय बनत। बिहार स्टेट पावर होल्डिंग कंपनी क सीएमडी प्रत्यय अमृत एकर घोषणा केलथि अछि। विभागीय समीक्षा लेल दरभंगा पहुंचल श्री अमृत जखन पावर स्टेशनक संबंध में जानकारी लेलथि त आश्चर्य व्यक्त करैत कहलथि जे एहन धरोहर कए त संरक्षित करबाक जरुरत अछि। एकरा कंपनी संग्रहालय क रूप में विकसित आ संरक्षित करत। ज्ञात हुए जे दरभंगाक प्रसिद्ध मारवाडी बेरौलियाक परिवार एहि पावर स्टेशनक स्थापना 1934 क बाद दरभंगा क पूनर्निर्माएा क क्रम में केने छल। 1941 में एहि कंपनी कए राज पावर हाउस संग विलय भेल आ 1975 धरि इ दरभंगा कए बिजली मुहैया करबैत रहल। 1975 में एहि कंपनी कए सरकार अधिग्रहण केलक आ बंद क देलक। करीब 40 साल स इ पावर प्लांट एहिना खंडहर बनल पडल रहल। पिछला साल जखन एकरा ध्वस्त करबाक योजना तैयार भेल त एकर संरक्षण आवाज बुलंद भेल। इ-समाद समेत कईटा अखबार आ चैनल एहि पर लोकक ध्यान दियौलक। मांग तेज भेल आ योजना ठंडा गेल। काल्हि जखन श्री अमृत खंडहर क प्रति जिज्ञासा व्यक्त केलथि त हुनका पूरा इतिहास स अवगत कराउल गेल। दरभंगा क कार्यपालक अभियंता सुनील कुमार दास हुनका विस्तार स एहि प्लांट क इतिहास बतौलथि। इतिहास सुनि श्री अमृत चकित भ एकर दुर्दशा पर रोष प्रकट केलथि आ प्लांट कए यथाशीघ्र संग्रहालयक रूप मे विकसित करबाक निर्देश देलथि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
इन्दिरा गान्धी अन्तर्राष्ट्रिय विमानस्थल
इन्दिरा गान्धी अन्तर्राष्ट्रिय विमानस्थल (आइएटिए: DEL, आइसिएओ: VIDP) भारतक राजधानी एवम राष्ट्रिय राजधानी क्षेत्र दिल्लीक प्रधान अन्तर्राष्ट्रिय विमानस्थल छी। ई नयाँ दिल्ली नगर केन्द्र सँ लगभग १६ कि.मी.(10 मील) दक्षिण-पश्चिम दिशामे स्थित अछि । भारतक पूर्व प्रधान मन्त्री इन्दिरा गान्धीक नाम पर बनल ई भारतक व्यस्त विमानस्थल छी ।[२][३] हवाई अड्डाक नवीनतम टर्मिनल-३ क चालू होएक बादसँ ४ करोड ६० लाख यात्री क्षमता तथा वर्ष २०३० तक अनुमानित यात्री क्षमता १० करोडक साथ ई भारतक साथे-साथे पूरे दक्षिण एशियाक सबसँ बडका आर सबसँ महत्वपूर्ण व्यापार सम्बन्धी विमान केन्द्र बन गेल अछि । भारतक वाणिज्य राजधानी मुम्बईक छत्रपति शिवाजी अन्तर्राष्ट्रिय विमानस्थलक साथे एकर आकडा मिलाक देखु त ई दुनु दक्षिण एशियाक आधासँ अधिक विमान यातायातक वहन करैत अछि ।[४][५][६] ई विमानस्थलक संचालक दिल्ली अन्तर्राष्ट्रिय विमानस्थल लिमिटेड (डायल) एकरा विश्वक अगला अन्तर्राष्ट्रिय ट्रान्जिट हब बनाबक प्रयास क रहल अछि ।[७]
सन्दर्भ सामग्रीसभ[सम्पादन करी]
- ↑ १.० १.१ १.२ २०११ क परिवहन स्थिति आकड़े, भारतीय विमानपत्तन प्राधिकरणक जालस्थल पर
- ↑ आईजीआई देशक सबसँ व्यस्त हवाई अड्डा |वेबदुनिया। आकृति:हिन्दी। नई दिल्ली। रविवार, 13 मार्च 2011(10:53IST। अभिगमन तिथि: २४ नवम्बर २०१२
- ↑ दिल्ली विमानस्थल मुम्बई विमानस्थलसँ ४० उडान प्रतिदिनक दरसँ व्यस्ततर अछि उद्धरण: Delhi Airport busier than Mumbai by 40 flights a day
- ↑ सौरभ सिन्हा, टाइम्स न्यूज़ नेटवर्क, १० जुलाई २००८, पूर्वाह्न 03.54 भा.स्टै.टा (२००८-०७-१०), "देल्ही बीट्स मुम्बई टू बिकम बिजिएस्ट एयरपोर्ट", Timesofindia.indiatimes.com, अभिगमन तिथि २०१०-०८-२४।
- ↑ "देल्ही आईजीआईए एजेज अहेड आफ मुम्बई सीएसआईए एज कन्ट्री’ज़ बिजिएस्ट एयरपोर्ट", Domain-b.com, २००८-०९-०१, अभिगमन तिथि २०१०-०८-२४।
- ↑ Travel Biz Monitor: मुम्बई एयर्पोर्ट गेट्स रेडी फर न्यू ईन्निंग्स
- ↑ बिज़्नेस स्टैण्डर्ड (२०११-११-०७), "Not a stopover to snub, Delhi now wants to be a transit hub", बिज़्नेस स्टैण्डर्ड.कॉम, अभिगमन तिथि २०१२-०१-२४।
बाह्य जडीसभ[सम्पादन करी]
- आधिकारिक पृष्ठजाल
- इन्दिरा गान्धी अन्तर्राष्ट्रिय हवाई अड्डा भाविप्रा क जालस्थल पर
- जीएमआर समूह
- देल्ही एयरपोर्ट डवलपमेण्ट


text:
दरभंगा। विधान पार्षद सह विधान मंडल स जेडआरयूसीसी क नामित सदस्य प्रो. विनोद कुमार चौधरी दरभंगा जंक्शन क निरीक्षण केलथि। ओ दरभंगा-जंक्शन क समस्या कए 29 दिसंबर कए पटना मे आहूत जेडआरयूसीसी बैसार मे अपन गप रखतथि। निरीक्षण क उपरांत श्री चौधरी कहला जे एहि ठाम यात्री लेल सुविधा नदारत अछि। प्लेटफार्म संख्या तीन आ चारि पर छज्जा एखन तक नहि बनि सकल अछि। कई ठाम पैघ पैघ गढ्डा अछि। प्लेटफार्म क सफाई पर ओ कहला जे जखन पैघ अधिकारी अबैत दथि त प्लेटफार्म कए चमचमा देल जाइत अछि। एखन देखला स त बुझा रहल अछि जे एहि ठाम कहियो कोनो सफाई नहि होइत अछि। ओ कहला जे दरभंगा यात्री मामला मे काफी समृद्ध अछि मुदा मात्र दू या तीनटा टिकट काउंटर खुलल अछि। ओ तत्काल टिकट काउंटर पर आरपीएफ क कब्जा रहबाक गप सेहो स्वीकार केलथि। ओ इ स्वीकार सेहो केलथ्रि जे जेनरल बोगी मे यात्री स टका ल कए सीट देबाक क्रम एखनो जारी अछि। ओ कहला जे ओ बैसार मे एहि सबटा समस्या क अलावा कोच इंडीकेटर, नरपत नगर हाल्ट लेल टिकट आ कईटा आओर मांग रखताह। ओ स्टेशन अधीक्षक स सेहो स्थानीय समस्या कए दूर करबा लेल कहलथि। सबस बेसी आश्चर्य श्री चौधरी कए तखन लागल जखन ओ शौचालय क निरीक्षण करबा लेल पहुंचलाह। ओहि ठाम खुलेआम लोक सब स दू टका क स्थान पर पांच टका मांगल जा रहल छल। श्री चौधरी क विरोध पर किछु लोक कए तीन टका वापस क देल गेल।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
दरभंगा स्टेशन पर कोनो सुविधा नहि : चौधरी
दरभंगा। विधान पार्षद सह विधान मंडल स जेडआरयूसीसी क नामित सदस्य प्रो. विनोद कुमार चौधरी दरभंगा जंक्शन क निरीक्षण केलथि। ओ दरभंगा-जंक्शन क समस्या कए 29 दिसंबर कए पटना मे आहूत जेडआरयूसीसी बैसार मे अपन गप रखतथि। निरीक्षण क उपरांत श्री चौधरी कहला जे एहि ठाम यात्री लेल सुविधा नदारत अछि। प्लेटफार्म संख्या तीन आ चारि पर छज्जा एखन तक नहि बनि सकल अछि। कई ठाम पैघ पैघ गढ्डा अछि। प्लेटफार्म क सफाई पर ओ कहला जे जखन पैघ अधिकारी अबैत दथि त प्लेटफार्म कए चमचमा देल जाइत अछि। एखन देखला स त बुझा रहल अछि जे एहि ठाम कहियो कोनो सफाई नहि होइत अछि। ओ कहला जे दरभंगा यात्री मामला मे काफी समृद्ध अछि मुदा मात्र दू या तीनटा टिकट काउंटर खुलल अछि। ओ तत्काल टिकट काउंटर पर आरपीएफ क कब्जा रहबाक गप सेहो स्वीकार केलथि। ओ इ स्वीकार सेहो केलथ्रि जे जेनरल बोगी मे यात्री स टका ल कए सीट देबाक क्रम एखनो जारी अछि। ओ कहला जे ओ बैसार मे एहि सबटा समस्या क अलावा कोच इंडीकेटर, नरपत नगर हाल्ट लेल टिकट आ कईटा आओर मांग रखताह। ओ स्टेशन अधीक्षक स सेहो स्थानीय समस्या कए दूर करबा लेल कहलथि। सबस बेसी आश्चर्य श्री चौधरी कए तखन लागल जखन ओ शौचालय क निरीक्षण करबा लेल पहुंचलाह। ओहि ठाम खुलेआम लोक सब स दू टका क स्थान पर पांच टका मांगल जा रहल छल। श्री चौधरी क विरोध पर किछु लोक कए तीन टका वापस क देल गेल।


text:
पटना। ऊर्जा विभाग लखीसराय क कजरा मे 1980 मेगावाट, भागलपुर क पीरपैंती मे 1980 मेगावाट आ बक्सर क चौसा मे एतबे क्षमताक थर्मल परियोजना लगेबाक प्रयास मे अछि। एहि परियोजना क लेल सरकार जमीन क व्यवस्था करि लेने अछि, मुदा कोल लिंकेज नहि भेटबा स आगूक काज ठमकल अछि। हाल मे केंद्रीय ऊर्जा मंत्रीक संग भेल राज्य सरकारक बैठक मे कोल लिंकेजक लेल बाट खुलबाकआसार बढ़ल अछि। ऊर्जा विभागक पदाधिकारी क कहब अछि जे सरकार थर्मल क तीनू परियोजना लेल भूमि आ जल उपलब्ध करा देलक अछि आ एकर सूचना केन्द्रीय ऊर्जा मंत्रालय कए पठा देलक अछि। आब कोल लिंकेज देबा मे कोनो बाधा नहि रहल। ज्ञात हुए जे केन्द्रीय ऊर्जा मंत्री सुशील कुमार शिंदे बिहार क ऊर्जा समस्या पर वार्ता क दौरान ऊर्जा मंत्री रामाश्रय प्रसाद सिंह कए कहने छलाह जे जाहि थर्मल परियोजना क लेल कोल लिंकेज क मांग क रहल छी, पहिने ओकरा लेल जमीन आ पाइन उपलब्ध करेबा क व्यवस्था करू। एहि लेल सम्बन्धित मंत्रालय क अनापत्ति मांगल गेल छल।
ओ कहलथि जे पहिने तीनू कए गंगा स पाइन उपलब्ध करेबाक योजना छल, मुदा जल संसाधन विभाग एकरा लेल नहर क माध्यम स पाइन देबाक व्यवस्था केेलकअछि।
समस्या क निदान क लेल ऊर्जा विभाग केन्द्र कए दू टा अलग-अलग पत्र पठेलक अछि। पहिलपत्र मे कहल गेल अछि जे परियोजना क स्थापना क लेल भूमि क संकट नहि अछि। परियोजना क आवश्यकता अनुसार पाइन सेहो उपलब्ध रहत। परियोजना कए पाइन उपलब्ध करेबा लेल केन्द्रीय जल आयोग क अनापत्ति प्राप्त नहि भेल अछि, मुदा राज्य सरकार लेल इ आवश्यक नहि अछि। ऊर्जा विभाग क अनुसार कोल लिंकेज प्रदान करेबा लेल अलग प्रक्रिया अछि। एकरा लेल बनल समिति क बैठक मे मंजूरी पर निर्णय होइत अछि। कोल लिंकेज क लेल प्रस्तावित तीनू थर्मल प्रतियोगिता बोली क आधार पर कोयला आधारित मेगा पावर परियोजना क लेल अछि। एकरा लकए राज्य सरकार, बिहार राज्य विद्युत बोर्ड आ आईएलएफएस क संयुक्त उपक्रम बिहार पावर इन्फ्रास्ट्रक्चर कम्पनी प्रा. लि. स्थान क चयन केेलक अछि।
मुख्य पृष्ठ समाद विशेष तीनटा थर्मल परियोजना लेल कोल लिंकेज क आसार बढ़ल


text:
शनिवार, 1 जून 2013
कृष्ण सन सारथी बनि रथकेँ आगू बढ़ाऊ, पृथक मिथिला राज्य लेल सदिखन आगू बैढ़ैत जाउ।
कृष्ण सन सारथी बनि रथकेँ आगू बढ़ाऊ,
पृथक मिथिला राज्य लेल सदिखन आगू बैढ़ैत जाउ।
ई राजा विदेहक नगरी,
कतेक दिनसँ कानि रहल,
भोजपुर, मगधसँ अधिकार लेबऽ मे
बेर बेर ई हारि रहल
जे किछु निज अधिकार एकर अछि,
एहि मिथिलाकेँ सभ क्यौ दियाऊ
पृथक मिथिला राज्य लेल सदिखन आगू बैढ़ैत जाउ।
सभ ठाम विकासक बसात बहैत अछि,
एहि ठामक विकास कियक ठमकल अछि,
गम कऽ वला जनक फुलवारी,
आइ कियक एतेक महकल अछि,
लिखी देलक जे कर्म विधाता,
मैथील ओकर बदलैत जााउ,
पृथक मिथिला राज्य लेल सदिखन आगू बैढ़ैत जाउ।
कृष्ण सन सारथी बनि रथकेँ आगू बढ़ाऊ,
सदस्यता लें टिप्पणियाँ भेजें (Atom)


text:
मगही भाषा
मगही या मागधी भाषा भारतक मध्य पूर्वमे या नेपालक धनुषा, महोत्तरी, सर्लाही, सप्तरी, सुनसरी, मोरङ, झापा, रौतहट जिलामे बाजल जाइवाला एक प्रमुख भाषा छी । एकर निकटक समबन्ध भोजपुरी आ मैथिली भाषा सँ अछि आ प्राय: ई भाषासभकें एके साथ बिहारी भाषाक रूपमे रखि देल जाइत अछि । एकरा देवनागरी लिपिमे लिखल जाइत अछि । मगही भाषी प्रयोगकर्ताक सङ्ख्या सन् २००२ मे लगभग १ करोड़ ३० लाख अछि । मुख्य रूप सँ ई भारतक बिहार प्रदेशक गया, पटना, राजगीर, नालन्दा, जहानाबाद, अरवल, नवादा आ औरङ्गाबादक इलाकासभमे बाजल जाइत अछि ।
मगहीकें धार्मिक भाषाक रूपमे सेहो पहिचान अछि । कयन जैन धर्मग्रन्थ मगही भाषामे लिखल गेल अछि । मुख्य रूप सँ वाचिक परम्पराक रूपमे ई आईयो जीवित अछि । मगहीकें पहिल महाकाव्य गौतम महाकवि योगेशद्वारा सन् १९६०-६२ क बीच लिखल गेल छल । दर्जन सँ बेसी पुरस्कारसभ सँ सम्मानित योगेश्वर प्रसाद सिन्हा योगेश आधुनिक मगही भाषाक सभसँ लोकप्रिय कवि मानल जाइत अछि । भारतमे २३ अक्टुबरकें दिन हुनकर जयन्तिमे मगही दिवसक रूपमे मनाएल जाए रहल अछि ।
इतिहास[सम्पादन करी]
किछ भारतीय विद्वानसभकें माननाए अछि की मगही संस्कृत भाषा सँ विकसित इन्डो-आर्यन भाषा परिवारक भाषा छी, मुदा महावीर जैन आ गौतम बुद्ध दुनू महापुरुषक उपदेशक भाषा मागधी भाषामे लिखल गेल अछि । बुद्धद्वारा भाषाक प्राचीनताक प्रश्न पर स्पष्ट रूपसँ कहने अछि- सा मागधी मूल भाषा । अतः मगही मागधी सँ विकसित भाषा छी ।


text:
मैथिली मैथिली विकिमिडियन्ससँ
Jump to navigation
Jump to search
ई सञ्चिका Wikimedia Commonsसँ अछि आ ई दोसर परियोजनाद्वारा प्रयोग कएल जा सकैए।
एतए रहल विवरण सञ्चिका विवरण पन्ना ओइपर नीचाँ देखाएल अछि।
मैं, इस कार्य का कॉपीराइट धारक, इसे निम्न लाइसेन्स के साथ जारी कर रहा:
फाइल इतिहास
तखुनका तिथि/ समए पर क्लिक करी जखुनका फाइल देखबाक अछि
फाइलक उपयोग
ई पृष्ठमे ई फाइलक लिङ्क अछि:
विश्वव्यापी फाइल उपयोग
ई फाइल कऽ उपयोग निम्न दोसर विकिसभमे अछि:
- meta.wikimedia.org कऽ उपयोग पर
- tr.wikipedia.org कऽ उपयोग पर
ई फाइल अतिरिक्त सूचना दैत अछि, सम्भवतः ई अंकीय कैमरा वा स्कैनर द्वारा बनाएल वा अंकण कए जोड़ल गेल अछि।
जौं फाइलकेँ मूल रूपसँ परिवर्धित कएल गेल हएत तँ किछु विवरण पूर्ण रूपसँ परिवर्धित फाइलमे नै देखाएल गेल हएत।


text:
पटना। चंदा एकत्रित करि पहिने गाम मे मंदिर, मस्जिद या धर्मशाला बनैत छल, एखनो बनैत अछि, मुदा आब एकटा आओर प्रथा शुरू भेल अछि। मुजफ्फरपुर जिला क सकरा थाना क्षेत्र मे बरियारपुर गाम मे ग्रामीण चंदा एकत्रित करि पुलिस चौकी क भवन क निर्माण करा देलक अछि। एहि ठाम पहिने पुलिस चौकी एकटा झोपड़ी मे छल। गामक लोक कए इ नीक नहि लागल आ ओ चंदा एकत्रित करि पुलिस चौकी क भवन क निर्माण करबाक फैसला लेलक। आब एहि ठाम दू मंजिला भवन बनि कए तैयार भ गेल अछि। भवन निर्माण मे लगभग तीन लाख टका खर्च भेल अछि। बरियारपुर ग्राम पंचायत क सरपंच धनेश कुमार क अनुसार, ‘भवन मे प्रथम तल पर एकटा पैघ-सन हॉलनुमा कोठली अछि, जखनकि दोसर तल पर दू टा पैघ-पैघ कोठली अछि। Ó बरियारपुर पुलिस चौकी क प्रभारी भोला कुमार सिंह क कहब अछि, ‘चौकी मे फिलहाल 20 सशस्त्र जवान अछि, जाहि मे तीनटा पुलिस अधिकारी छथि। ग्रामीण क सहयोग स बनल एहि भवन मे आब पुलिसकर्मी कए जतय रहबा क सुविधा भेट गेल ओतहि पुलिसक कामकाज मे मौसम व्यवधान नहि द सकत।Ó
मुख्य पृष्ठ समाचार चंदा करि पुलिस चौकी बना देलक गामक लोक


text:
पुरस्कार
सुबहक
सात बजे समाजक सभ (बूढ़-बुढ़ानुससँ लऽ कऽ बेदरा धरि) बच्चाकेँ पुरस्कारक असिरवादो
दइले आ बोन बीच विचरण करैबला वियाधो चिन्हैले एकत्रित भेला। जेना गामे
हलचलाएल अछि। हलचलेबो केना ने करैत, कोन-परिवारक कोन माता-पिताक मन बच्चाकेँ
पढ़बै दिस नै छन्हि। के नै बुझै छथि जे सए भरि सोनासँ नीक रती भरि बुधि होइ
छै। मनक झोंकमे, पुरस्कारक उत्सवक कारणे, बारह आना लोक बिसरि गेला जिनकर बच्चा
स्कूलक आँखि नै देखने। राितए सुतैबेर मे बहुलांश पुरुख अपन-अपन पत्नीकेँ कहि
देलनि जे तीन बजे भाेरेमे उठि, घर-अङ्गनाक काज सम्हारि, चुल्हि-चौका अमैनियाँ
बना जलखै तैयार कऽ लेब। कहुना भेल तँ सरस्वतीक दरबारक सभा भेल किने सभ किछु चिक्कन
बना नै जाएब से केहेन हएत? जिनको
सभकेँ दुनू परानीक बीच खटपटो छेलनि सेहो सभ पतिक बातकेँ कन्हेठ तीन बजे भोरे
उठि पतिकेँ सात बजेसँ पहिने ओहेन तैयार (खाइ-पीबैसँ लऽ कऽ ओढ़ै-पहिरै तक) कऽ
लेलनि जे सचमुच सरस्वतीक मन्दिर पूजा करए जेता। तैपर दोसर कारण ईहो भेल जे
पत्नीक जेते क्रिया-कलाप पुरुख सभकेँ नै मोहने छेलनि, तइसँ बेसी पत्नीक मन-मक्खन
मोह मोहलकनि। से कोनो एक्के-दुइएकेँ नै, जेना समाजेक भऽ गेलनि। सात बजैत-बजैत विद्यावादिनी
सरस्वतीक सभा जकाँ स्कूलक आङ्गनक परतीक दुभिएपर सभा सजल। जुगक अनुकूल तँ विचारो
बदलिते अछि, जे स्कूलक आङ्गन बच्चाक लगौल फुलवारीसँ सजल रहै छल, विद्यालयक
चारूकात एबा-जेबाक रस्ता बनल रहै छल, आइ
ओ दुभि लगौल परती, दुभिओ लगौल परती किए कहै छिऐ, बेउदाम जगह बनि गेल अछि।
एहेन उठौन लोकमे उठल केना?
अंतिम पेज.........................................
सरियाती-बरियातीक
बीच जखनि बौद्धिक परिचए हुअ लगल छल तखनि सरियातीक प्रश्न रहनि- मरूआ केते गिरहपर
फड़ैए?
मुदा
जहिना सरियातीक प्रश्न खसलनि तहिना गोबरधन काका लोकैत बजला- ‘पाँच गिरहपर
मरूआ फड़ैए।’
माँजल
किसान गोबरधन काका, एके सुरे मरूआक सङ्ग-सङ्ग आनो-आन जजातिक वृतान्त सुना देलखिन।
समाजक जीत भेल रहए। आन समाजसँ जीत कऽ आएल रही। वएह प्रश्न जगरनाथ प्रतियोगीक बीच
रखला। जेकर जवाब रामकिसुन देलक। जे पुरस्कारक भागी बनल।
तीनू
प्रतियोगीकेँ जिनगीक समीक्षा भेल। तीनूक तीन जिनगी। ओना कहैले तीनू किसाने परिवार,
मुदा तीनूक पारिवारिक क्रिया-कलाप भिन्न-भिन्न।
पुरस्कारक
घोषणा करैत जगरनाथ अपनो घोषणा केलनि-
“पुरस्कार नाओं ‘टैगोर’ भेल आ जेते कमा कऽ अनने छी तइमे अपन घरो बनाएब आ
‘रविन्द्र पुस्तकालय’ कऽ कऽ पुस्तकालाइओ बनाएब।”¦२४१४¦
२४
अगस्त २०१४


text:
भोरे भोर मिथिला मे ...खट्टर काका
एखन भीन्सरबा बीति चुकल अछि. भोर भ' गेल अछि. सूर्य महारज'क आगमन मे कनिए काल बचल अछि. आकाश मे लालिमा पसरल अछि. घड़ी मे भोर'क साढ़े पाँच बजि रहल अछि. ओना त दसहरा'क दूओ दिन नहि बीतल अछि मुदा लागि रहल अछि जे बहुत दिन भ' गेल. हम एखने शौचादि सँ निवृत भ' दँतमनि मुँह मे नेने दलान पर घुमि रहल छी. दलान'क एक भाग मे नारियर'क पाँच टा गाछ भोर'क बयार मे अपन पात सँ एक विशेष ध्वनि (सँगीते बुझू) उत्पन्न क' रहल अछि. नारियर'क बगल मे अनरनेबाक गाछ मे एकटा पीयर अनरनेबा पर एकटा कौआ बहुत देर सँ ल'क लगौने अछि. हमरा मुँह मे दँतमनि देखि ओकरा भ' रहल छैक जे हम ओकरा ओहि सँ मारि देबैक जँ ओ अपन लोल कँ अनरनेबा मे भोँकत. हम अपन ध्यान अनरनेबा सँ हँटा देलहुँ. एतबा मे कौआ ओहि मे छेद क' देने छल. अनरनेबा केँ क्षति पहुँचेबाक बादो हम कौआ केँ ओहि स्थिति मे छोडि दलान'क दोसर कात जा चुकल छलहुँ. दोसर कात कचनार'क बहुत पैघ गाछ छल. लाल लाल फूल सँ अच्छादित पूरा गाछ लाल भ' गेल छल. एकोटा पात'क दर्शन नहि. कचनार'क गाछ'क नीचा मे एकटा बुढही अपन पोता केँ गाछ पर चढा केँ नीचा मे फूल बीछैत छलीह. आँजूरि भरि फूल बीछला'क बाद अपन पोता केँ नीचा मे उतरबाक लेल कहैत छलीह. मुदा हुनकर पोता केँ गाछ पर उकठपन करबा मे बहुत नीक लागैत छलन्हि. बुढही'क जोर सँ चीकरब सुनि कनि उपरे सँ धरती पर कुदि ओ बच्चा कुदि गेल. गाछ'क डारि हिलला सँ सगरे शीत छीटकि गेल. किछ-मिछ हमरो उपर पडल. एहेन लागल जेना किओ भोरे भोर गँगाजल'क अछिन्जल छीटि देने हो. मोन पवित्र भ' गेल. मुदा एखनो हमर मुह मे दतमनि छले. बुढही'क प्रस्थान केला'क बाद हठाते मोन मे आयल जे आब कुरुर क' लेना चाही.
आब हम कुरुर क' नेने छलहुँ. आँगन सँ चाय एबाक बाट ताकैत छलहुँ. घडी देखला पर पता चलल छओ बजबा मे पाँच मिनट बाँचले छल. मुदा सूर्य महारज'क आगमन भ' गेल छल. आकाश लाल सँ उज्जर भ' गेल छल. ओ कौआ जे अनरनेबा मे लोल भोँकने छल आ समूचा अनरनेबा केँ दलान एक कात मे आनि ओकरा खा रहल छल. एहि काज करबा मे ओकरा ओकर तीनि-चारि टा सँगी पूर्ण सहयोग द' रहल छल. हमर ध्यान दोसर दिस गेल. दलान'क मठौत मे एकटा बगडा खोता लगौने छल. ओकर परिवार'क सबटा सदस्य आ ओकर किछु आन ठाम रहय वाला दोस्त महीम दलान'क दोसर कात खेलाइत छल. ओहि बगड़ा मे सबसँ बुजूर्ग बाहर सँ धान' चुगि केँ अपन खोता मे अपन धिया-पूता केँ खुआबैत छल. सब अपना मे व्यस्त छल आ हम सब केँ निहारबा मे व्यस्त छलहुँ.
हठाते हमर ध्यान दलान सँ दूर चलि गेल. धान'क खेत लहलहा रहल छल. हरियर कन्चन धान'क गाछ सगरे पसरल छल. पूरा वातावरण हरियर भ' गेल छल. शस्य श्यामला सुजला सुफला धरती अपन खिस्सा अपने मुह सँ सुनबैत छल. नहुएँ नहुएँ शीत सब सुखा रहल छल. दूर सँ कोनो गृहस्थ अपन हरबाह केँ चीकरैत छल. दलानक तेसर कात मे एकेटा कुकुर'क जे चारि पाँच टा बच्चा कुदि फानि रहल छल हुनकर चीकरब सुनि गम्भीर भ' गेल. मुदा किछुए काल मे अपन क्रीडा फेर सँ शुरु क' देलक. ओकर माए जमीन पर सुतल अपन मुँह सँ बारी बारी सँ एक दोसर केँ काटि काटि केँ खेलाबैत छल. कहनो कोनो बचा ओकरा देह पर फानि जाए आ कखनो ओ अपन भाए बहीन'क देह पर. बेसी तँग केला पर ओकर माए तमसा केँ जोर सँ काटि लैत छल आ ओकर बच्चा अनुशासन'क सीखि लैत अपन माए केँ आश्वासन दैत छल जे आब ओ ओना नहि करत.
घडी देखला पर पता चलल आब छओ बजि केँ पन्द्रह मिनट भ' गेल छल. आङन सँ चाय आबि गेल छल. सब अपन काज मे व्यस्त छल, मुदा नहि जानि किएक हमरा यात्री जी'क कविता मोन पडय लागल (पाठक अपने लोकनि बताबु से किएक ?)
अहिबातक पातिल फोड़ि-फाड़ि,
पहिलुक परिचय सब तोड़ि-ताड़ि,
पुरजन-परिजन सब छोड़ि-छाड़ि
हम जाय रहल छी आन ठाम
माँ मिथिले, ई अंतिम प्रणाम
कर्मक फल भोगथु बूढ़ बाप
हम टा संतति, से हुनक पाप
ई जानि ह्वैन्हि जनु मनस्ताप
अनको बिसरक थिक हमर नाम
माँ मिथिले, ई अंतिम प्रणाम !
खट्टर काका
4 comments:
- manglam said...
-
बेस, नीक लागल अहांक प्रयास, खट्टर काका चरित्र के जे जन्म देने छलथिन, हुनका बिसरा देल उचित नहि। मैथिली सं रू-ब-रू करबाक लेल अहां धन्यवाद के पात्र छी।
- 23 October, 2007 18:20
-
-
हमरो नीक लागल.
- 06 December, 2007 21:50
- अजित कुमार झा said...
-
प्रणाम त हम्हु क आयल छी मुदा वोह अन्तिम प्रणाम नहि छल | बहुत निक लागल पढि क |
- 19 November, 2008 18:51
- Amar said...
-
bar neek lagal.
- 10 December, 2008 14:22
अंतिम फेसबुक अपडेट
लेखक: आदि यायावर मूलनाम: डा. कुमार पद्मनाभ पीयूस आफिस पहुँचि गेल छलाह. सबसँ पहिने अपन लैपटॉप खोलि फेसबुक में स्टेटस अपडेट केलाह आ ...


text:
26 जनवरी के परेडक झांकी मे मैथिली गीत पथिआ मौनिया रे जान संग सिक्की कलाक रूप देख मन गदगद भ गेल. अपना मे एकटा गर्व जका महसूस भेल.
सिक्की कला पर बनल एहि झांकी मे
अगिला भाग मे छह कोना वाला सिक्की सं बनल एकटा बॉक्स छल... ओहि पर एकटा बड़का कलश बनाऔल गेल छल जकरा ऊपर सिक्की सं बनल नारियल राखल गेल छल.
झांकी मे रंग-बिरंग के पौती-मौनी आ खिलौना राखल गेल छल. झांकी मे महिला सभ सिक्की सं सामान बनाबए मे सेहो जुटल छलीह.
आई-काल्हि जखन सिक्की कला खत्म भेल जा रहल अछि सरकार के तरफ सं एकरा झांकी मे शामिल करनाए नीक... सराहनीय कदम अछि.
सिक्की कला के लेल 1969 मे रैयाम के विंदेश्वरी देवी जीके राष्ट्रीय पुरस्कार मिल चुकल छनि. एहिना सीतामढ़ी...सुरसंड के कुमुदनी देवी सेहो राष्ट्रीय पुरस्कार पा चुकल छथीह.
मिथिला मे मिथिला पेंटिंग के जकां सिक्की कला सेहो काफी लोकप्रिय रहल अछि. मुदा मिथिला पेंटिंग देश-दुनिया मे नाम कमा रहल अछि सिक्की आर्ट पिछड़ि गेल.
दरभंगा...मधुबनी... समस्तीपुर... सहरसा... सीतामढ़ी आ नेपालक बॉर्डर वाला मिथिलाक इलाका मे पहिने शादी-विवाह मे सिक्की सं बनल मौनी- पौती आ तरह-तरह के सामान देल जाएत छल. सभ मे किछ नहि किछ सामान भरल रहैत छल.
मुदा आई काल्हि ई देखय मे नहि आ रहल अछि. पहिने मां- दादी...दीदी सभ के टकुआ लS सिक्की सं किछ न किछ बनाबैत देखैत छलहुं. मुदा आब नहि देखाएत अछि.
सिक्की एक तरहक घास होएत अछि. सड़क आ पोखर कात मे लंबा-लंबा सोन जकां चमकैत सिक्की अहां के मिल जाएत. पानि के मौसम के बाद ई उगैत अछि आओर एकरा काटि क सूखा लेल जाएत अछि.
सोन जकां चमकैत सिक्की के लाल-हरियर रंग सं रगि कं रंग-बिरंगक सामान...खिलौना...मौनी...पौती बना लेल जाएत अछि. कईठाम तं सिक्की सं पर्दा...चटाई...कलैंडर- फोटो सेहो देखय लेल मिलल.
एकटा कलाकार अपन सोच के जतेक दूर तक ल जा सकैत अछि ओतक तरहक सामान अहां सिक्की सं बना सकैत छी.
सरकार के एहि कला के बढ़ाला देबय के प्रयास करबाक चाही. ओना एहि बेर दरभंगा मे मिथिला उत्सव के दौरान सेहो सिक्की सं बनल किछ सामान देखय लेल मिलल.
रैयाम सं आएल किछ माई-बहिन अपन सिक्की कला के मंडप मे प्रदर्शित कएने छलीह. मुदा एकरा आओर बढ़ाबा देबय के जरूरत अछि.
अगर एकरा सं किछ पाई आबय लगय...किछ कमाय होए लगय तं गामघर के आओर माई बहिन एहि सं जुड़ि सकय छथीह.
एहि लेल अपना दिस काज करय वाला किछ एनजीओ सभ के सेहो आगां आ क प्रयास करबाक चाही जेहि सं ई कला दम तोड़य सं बचि सकय.


text:
इङ्ल्यान्ड राष्ट्रिय क्रिकेट टिम
इङ्ल्यान्ड क्रिकेट टिम अन्तर्राष्ट्रिय क्रिकेटमे इङ्ल्यान्ड आ वेल्सक (सन् १९९२ पूर्व स्कटल्याण्ड) प्रतिनिधित्व करनिहार एकटा टिम छी । सन् १९९७ जनवरी १ बाद ई टिमके इङ्ल्यान्ड आ वेल्स क्रिकेट बोर्डद्वारा सञ्चालित अछि तहिने एहि सँ पूर्व एकरा सन् १९०३ सँ १९९६ क अन्त धरि मेरिलबोन क्रिकेट क्लबद्वारा शासित कएल गेल छल । सन् १८७७ के १५-१९ मार्चमे आयोजित इङ्ल्यान्ड तथा अस्ट्रेलिया राष्ट्रिय क्रिकेट टिम बीच भेल म्याचके पहिल आधिकारिक टेस्टके रुपमे मानल जाइत अछि । सन् १९०९ जुन १५ मे ई दुनू राष्ट्र संग दक्षिण अफ्रिका क्रिकेट बोर्ड मिल इम्पिरियल क्रिकेट कन्फ्रेन्स (अन्तर्राष्ट्रिय क्रिकेट परिषदक अवधारणा) गठन केनए छल । इङ्ल्यान्ड आ अस्ट्रेलिया बीच सन् १९७१ जनवरी ५ मे पहिल एकदिवसीय अन्तर्राष्ट्रिय म्याच खेलल गेल छल । इङ्ल्यान्ड अपन पहिल अन्तर्राष्ट्रिय टि-ट्वान्टी म्याच अस्ट्रेलिया विरुद्ध सन् २००५ जुन १३ मे खेलेने छल ।
इतिहास[सम्पादन करी]
प्रतियोगिता[सम्पादन करी]
सन्दर्भ सामाग्री[सम्पादन करी]
- ↑ "रेकर्ड्स / टेस्ट म्याच / टिम रेकर्ड्स / नतिजा", espncricinfo.com।


text:
हिन्दू धर्म(हिन्दूसँ पुनर्निर्देशित)
हिन्दू धर्म (संस्कृत: सनातन धर्म) एक धर्म (या, जीवन पद्धति) छी जकर अनुयायी अधिकांशतः भारत ,नेपाल आ मॉरिशसमे बहुमतमे अछि । एहिक विश्वक प्राचीनतम धर्म कहल जाइत अछि । एकरा 'वैदिक सनातन वर्णाश्रम धर्म' सेहो कहल जाइत अछि जकर अर्थ होइत अछि कि एकर उत्पत्ति मानवक उत्पत्तिसँ पहिने भेल छल ।[१] विद्वान लोकसभ हिन्दू धर्म कऽ भारतक विभिन्न संस्कृतीसभ एवं परम्परासभक सम्मिश्रण मानैत छथि जकर कोनो संस्थापक नै अछि ।
ई धर्म अपन भितर बहुतो अलग-अलग उपासना पद्धतीसभ, मत, सम्प्रदाय आ दर्शन समेटिने अछि।[२] अनुयायीसभक संख्याक आधार पर ई विश्वक तेसर सभसँ पैग धर्म छी । संख्याक अनुसार एकर अधिकतर उपासक भारतमे अछि आ प्रतिशतक अनुसार नेपालमे अछि । एहिमे बहुतो देवी-देवतासभक पूजा कएल जाइत अछि, मुदा वास्तवमे ई एकेश्वरवादी धर्म छी ।[३][४][५]
एकरा सनातन धर्म या वैदिक धर्म सेहो कहल जाइत अछि । इण्डोनेशियामे एहि धर्मक औपचारिक नाम "हिन्दु आगम" अछि । हिन्दू केवल एकटा धर्म या सम्प्रदाय मात्र नै छी अपितु जीवन जीबऽक एक पद्धति छी ।[६]
विषय सूचीसभ
इतिहाससम्पादन
सनातन धर्म पृथ्वीक सभसँ प्राचीन धर्मसभमे सँ एक छी; मुदा एकर इतिहासक बारेमे बहुतो विद्वानसभक भिन्न मत अछि । आधुनिक इतिहासकार हड़प्पा, मेहरगढ़ आदि पुरातात्विक अन्वेषणसभक अनुसार एहि धर्मक इतिहास किछ हज़ार वर्ष पुरान मानैत अछि । जहि ठाम भारत (आ आधुनिक पाकिस्तानी क्षेत्र)क सिन्धु घाटी सभ्यतामे हिन्दू धर्मक बहुतो चिह्न मिलैत अछि । एहिमे एक अज्ञात मातृदेवीक मुर्तीसभ, भगवान शिव पशुपति जेहन देवताक मुद्रासभ, शिवलीङ्ग, पीपलक पूजा, इत्यादि मुख्य अछि । इतिहासकारसभक एक दृष्टिकोणक अनुसार ई सभ्यताक अन्त कऽ कालखण्डमे मध्य एशियासँ एक अन्य जातिक आगमन भेल, जे स्वयं कऽ आर्य कहैत छल आ संस्कृत नामक एक हिन्द यूरोपीय भाषा बोलैत छल । एक अन्य दृष्टिकोणक अनुसार सिन्धु घाटी सभ्यताक लोकसभ स्वयं आर्य छल आर हुनकासभक मूलस्थान भारतमे छल ।
आर्यसभक सभ्यता कऽ वैदिक सभ्यता कहैत अछि । पहिनेक दृष्टिकोणक अनुसार लगभग १७०० ईसा पूर्वमे आर्य अफ़्ग़ानिस्तान, कश्मीर, पञ्जाव आ हरियाणामे बसि गेल । तखनसँ ओ लोकसभ (हुनकासभक विद्वान ऋषि) अपन देवतासभक प्रसन्न करऽक लेल वैदिक संस्कृतमे मन्त्र रचैत छलाह । पहिल चारि वेद रचल गेल, जहिमे ऋग्वेद प्रथम छल । ओकर बादमे उपनिषद जका ग्रन्थ आएल । हिन्दू मान्यताक अनुसार वेद, उपनिषद आदि ग्रन्थ अनादि, नित्य अछि, ईश्वरक कृपासँ अलग-अलग मन्त्रद्रष्टा ऋषिसभ द्वारा अलग-अलग ग्रन्थसभक ज्ञान प्राप्त भेल छल जिनकासभक द्वारा पुनः ओकरा लिपिबद्ध कएल गेल । बौद्ध आर धर्मसभक अलग भऽ जेबाक बादमे वैदिक धर्ममे बहुतो परिवर्तन आएल । नव देवता आ नव दर्शनसभ अगाड़ी आएल । एहि अनुसार आधुनिक हिन्दू धर्मक जन्म भेल ।
दोसर दृष्टिकोणक अनुसार हिन्दू धर्मक मूल कदाचित सिन्धु सरस्वती परम्परा (जकर स्रोत मेहरगढ़क ६५०० ईपू संस्कृतिमे मिलैत अछि) सँ पहिनेक भारतीय परम्परामे अछि ।
निरुक्तसम्पादन
भारतवर्षक प्राचीन ऋषिसभ द्वारा "हिन्दुस्थान" नाम देल गेल छल, जकर अपभ्रंश "हिन्दुस्तान" छी । "बृहस्पति आगम"क अनुसार:
- हिमालयात् समारभ्य यावत् इन्दु सरोवरम्।
- तं देवनिर्मितं देशं हिन्दुस्थानं प्रचक्षते॥
- अर्थात् हिमालयसँ प्रारम्भ भऽ इन्दु सरोवर (हिन्द महासागर) धरि एहि देव निर्मित देशकऽ हिन्दुस्थान कहल जाइत अछि ।
मुख्य सिद्धान्तसम्पादन
ब्रह्मसम्पादन
ईश्वरसम्पादन
देवी आ देवतासम्पादन
हिन्दू धर्मक पांच प्रमुख देवतासभसम्पादन
देवता सभक गुरुसम्पादन
दानव सभक गुरुसम्पादन
आत्मासम्पादन
धर्मग्रन्थसम्पादन
देव आ दानवसभक माता-पिताक नामसम्पादन
२००८ कऽ गणनाके अनुसारसम्पादन
हिन्दू संस्कृतिसम्पादन
वैदिक काल आ यज्ञसम्पादन
तीर्थ एवं तीर्थ यात्रासम्पादन
मूर्तिपूजासम्पादन
मन्दिरसम्पादन
पावनिसभसम्पादन
शाकाहारसम्पादन
वर्ण व्यवस्थासम्पादन
अवतारसम्पादन
भक्तसम्पादन
एहो सभ देखीसम्पादन
बाह्य जडीसभसम्पादन
हिन्दू धर्मक सम्बन्धमे विकिपिडियाक भातृ योजनासभमे ताकी:
सन्दर्भ सामग्रीसभसम्पादन
- ↑ Knott 1998, p. 5.
- ↑ "Heterodox Hinduism: Supreme Court does well to uphold plural, eclectic character of the faith"।
- ↑ "श्रीमद्भगवद् गीता", १३ अगस्त २००९-के मूल सङ्ग्रहित
|archiveurl=
|url=आवश्यक (सहायता), "श्रीमद्भगवद् गीता हिन्दू धर्म के पवित्रतम ग्रन्थों में से एक है। भगवान श्रीकृष्ण ने गीता का सन्देश पाण्डव राजकुमार अर्जुन को सुनाया था। यह एक स्मृति ग्रन्थ है। इसमें एकेश्वरवाद की बहुत सुन्दर ढंग से चर्चा हुई है।"
- ↑ "श्रीमद्भगवद्गीता सातवाँ अध्याय", "यो यो यां यां तनुं भक्तः श्रद्धयार्चितुमिच्छति। तस्य तस्याचलां श्रद्धां तामेव विदधाम्यहम्॥७- २१॥"
- ↑ "श्रीमद्भगवद् गीता सातवाँ अध्याय", "स तया श्रद्धया युक्तस्तस्याराधनमीहते। लभते च ततः कामान्मयैव विहितान्हि तान्॥७- २२॥"
- ↑ हिन्दुत्व शब्द की दोबारा व्याख्या से सुप्रीम कोर्ट का इंकार